text:
D ayen i d-yewwi lḥal a t-yefhem yal amdan yumnen s Lmasiḥ d amsellek-ines. Ayen akk icudden ɣer wazal n leslak di Lmasiḥ. Azal n tudert ddaw leɛnaya-ines d ṛṛeḥma-ines. Yal amasiḥi ad yili d win yumnen s Ṛebbi yeddren win ixelqen igenwan d lqaɛa d wayen akk yellan deg-sen. Tudert akk sɣur Yillu i d tekka yerna ɣer ɣur-s ara tuɣal.
D Ṛebbi i d-ixelqen amadan. Ixleq-it-id ɣer ṣṣifa-ines. Ad yili di tudert yedduklen yid-s. Ɣer tazwara yella yettidir wemdan deg assaɣ aked Ṛebbi s talwit d rrezg. D acu kan yuqel wemdan yeɣli di ddnub, yecceḍ. Degmi yuɣal yettidir yebɛed ɣef leɛnaya n Ṛebbi. Tekcem-it tugdi yuɣal ur yeɛqil ara lebɣi n Yillu i tudert-is. Yuqel iteddu yettmenṭar yerwa ccwal d imenɣi. Texreb tdukli-nni yella yesɛa aked Ṛebbi. Terna daɣen texreb tdukli-ines ger-as d wemdanen aked d-yettɛici.
Ddnub yewwi-d arway n talsa s umata. Tudert n yemdanen tuqel d axrib meqqren. D imenɣan d laẓ d uqehher. Seg ass mi yeɣli wemdan di ddnub i truḥ lbenna i ddunit.
D acu kan Sidi Ṛebbi si tazwara yessers-d lweɛd-is i yemdanen. Yeṭṭef lqsed iwakken a ten-isellek. S wawal-is d lewṣayat-is yerza-d s lmalayek-ines d imcegɛn-ines acḥal n tikal iwakken a d-yeṣṣiweḍ asirem i wemdan; a s-d-yemmel abrid yessufuɣen. D leǧyal n lenbeyya d imcegen i d-yusan ɣer ddunit ttawin-d lweɛd sɣur Ṛebbi. D lewṣayat-is d wawal-is.
Si Leǧyal imezwura, wid i wumi neqqar imɣaren n talsa. Si zzman n Nuḥ alamma d talit n Yebṛahim, Ṛebbi yessers-d lemeahda i leslak n wemdan. D tiɣri n leslak-nni ara d-yasen di lweqt i d-ihegga di tnaya-ines. Awal d uṣaḍuf-ines, a ten-id yefka i yemdanen s yimi n lenbeyya-ines i d-iwekkel a d-mmeslayen i ddunit. Si Musa alamma d Yeḥya aɣeṭṭas, Ṛebbi i hegga-d awal-is d lemɛahda-ines i leslak n yemdanen.
Aẓeṭṭa-yagi n lemɛahda ad yennekmal s Lmasiḥ. Netta iban-d di lweqt i d-yessewjed Yillu, iwakken ad yili d asfel-nni zeddigen ara yettunefken i leɛfu n ddnubat n yemdanen meṛṛa.
Ass wis tlata ad yeḥyu si ger lmeggtin, yerna ad yeṣṣiweḍ ɣer lekmal leslak n wid me;rṛa yumnen yis d amsellek-nsen d ssid-nsen. Lmasiḥ d Mmis n Ṛebbi. Ad isellek wid meṛṛa yextar ad ilin d ayala-s, ad ttusemmin ula d netni d arraw n Ṛebbi.
S Ṛṛuḥ-is iqedsen i ysedday tudert n wid akk yemnen yis. Yettḥarab fell-asen ittweṣṣi-ten yettwellih-iten. S wawal-is yellan d tidett i yesnernay di liman-nsen iḥerz-iten di tidett.
Lweɛd-ines d tidett. Imi yemmut d asfel i leɛfu n ddnubat, yeḥya-d ass wis tlata si lmut, ɣer tagara a d-yuɣal ad isbedd tagelda n Yillu i dayem.
D Lmasiḥ i d tazawara i d tagara. D netta i d abrid n leslak. D netta i d amsellek. S Ṛṛuḥ-is d Wawal-is i ysedday tudert n yal yiwen.
Pour ajouter un commentaire il faut être membre du site


c: text/html

text:
D acut wazal sɛan weḍrisen n Tira ? A d-nini amek alarmi uklalen a namen yis-n. D acut wazal-nsen i teflest ? D acu-t wazal-nsen amezray.
Adlisen n “Lexbaṛ n Lxir”. Neɣ “Linǧil”
Akken i ɣ-d-yewweḍ wedlis n Lɛehd Ajdid, akken i t-nessen, deg-s 27 n yeḍrisen yuran s tutlayt tagrigit. Yal aḍris yettusemma d “Adlis”. Nezmer a d-nini, xemsa-nni n yeḍrisen imezwura, d iḍrisen yuran s wudem n umezruy, deg-sen tidyanin d wussan d wayen yeḍran. D tidyanin n umezruy. Rebɛa deg-sen d wid yettusemman adlisen n “Lexbaṛ n Lxir”. Adlis n Marqus, Matta, Luqa d Yuḥenna. Yal yiwen deg-sen yettawi-d ɣef Linǧil, d isallen yessefraḥen, d izen i yemdanen yeɛnan tikci n Yillu. Tirza-ines ɣer ddunit. Ḥekkun-d amek i d-yusa Yillu ɣer yemdanen. Amek i d-ibeggen iman-is di Lmasiḥ iwakken ad isellek talsa si ddnub d tucḍa.
Amidag n Lmasiḥ ɣer useggas n 30
D ayen yellan deg umezruy, aṣemmer n Lmasiḥ ɣef umidag yella-d di leǧwahi n useggas wis 30 n talit-nneɣ. D ayen ara naf deg adlis n Luqa (Luq 3:1). Yettawi-d ɣef leqdic n Yeḥya Aɣeṭṭas i d-yusan kra n lweqt kan uqbel taɣlift n Lmasiḥ. Ayagi meṛṛa yella-d di lawan i deg yeḥkem Tiberyus. D aseggas wis 15 n tgelda-ines. Tebda tgeldit-ines deg seggas n 27 n talit-nneɣ. Tiberyus yuqel d amenkad deg seggas n 14, deg aggur n ɣucṭ. Tlata iseggasen ara yeḍrun di tneɣlaft n Lmasiḥ, alamma d lɛid n izimer, tafeska-nni tis tlata ara d-yilin deg useggas wis 30. Dinna ara d-ili tedyant n umidag.
Titeggarin timezwura yellan d tiqdimin yakan, d tibṛatin i yura Bulus s yiman-is. Tid meṛṛa yura uqbel ad yili d ameḥbus di Ṛuma, ger useggas n 60 d useggas n 62. Nufa belli azal n ɛecra n tebṛatin yura-tent ger usaggas n 48 d useggas n 60. D iḍrisen imezwura meṛṛa n Lɛehd Ajdid.
Deg uḍris iɛeddan, anda i d-newwi ɣef tnagit n Bulus, nessaken-d udem d umezruy n wergaz-agi, i yellan d amyaru meqqren, d iminig ger leǧnas, yeǧǧa-d aṭas n tiktiwin d uselmed n teflest tamasiḥit, yerna s tira-ines daɣen i yettunefk lsas n « Tira » n Lɛehd Ajdid. Degmi, deg uṭun-agi wis 5 ɣef titeggarin n Lɛhed Ajdid, a d-nawi ɣef Tira i d-yeǧǧa umceggeɛ Bulus. D ttbut iṣeḥḥan i s ibeddent « Tira » n Lɛehd Ajdid.

robotstxt: allowed

filter: keep


text:
1
Sidna Ɛisa yenna i inelmaden is imeslayen-agi : -- D lmuḥal ur d-țilint ara sebbat ara yesseɣlin imdanen di ddnub. A nnger n win ara yilin d sebba n uɣelluy;
2
axiṛ a s-ɛelqen aɣaṛef n tsirt ɣer temgeṛṭ-is, a t-ḍeggṛen ɣer lebḥeṛ wala ad yesseɣli di ddnub yiwen seg imecṭuḥen-agi.
3
?adret ɣef yiman-nwen! Ma yeḍlem gma-k ssefhem-it, ma yendem deg wayen ixdem semmeḥ as.
4
?as ma yeḍlem-ik sebɛa iberdan deg wass, ma yusa-d ɣuṛ-ek sebɛa tikkal a k-d-yini : « aql-i ndemmeɣ deg wayen xedmeɣ », ilaq a s tsemmḥeḍ.
5
Ṛṛusul n Sidna Ɛisa nnan-as : A Sidi ssemɣeṛ liman-nneɣ!
6
Sidna Ɛisa yerra-yasen : Lemmer tesɛam liman ulamma annect n uɛeqqa n yired, aț-țizmirem aț-ținim i ttejṛa-yagi n țut qleɛ sya tṛuḥeḍ aț-țeẓẓuḍ iman-im di lebḥeṛ, a wen-taɣ awal.
7
Anwa deg-wen ara yesɛun axeddam ikerrzen neɣ ikessen lmal, ara s-yinin m'ara d-yuɣal si lexla : « lɛeslama-inek, qqim aț-țesteɛfuḍ, tura a k-d-awiɣ aț-țeččeḍ ».
8
Mačči akka ara s-yini, meɛna a s-yini : « ɣiwel beddel lqecc-ik tawiḍ-iyi-d ad ččeɣ ad sweɣ, mi ččiɣ ṛwiɣ, imiren aț-țeččeḍ aț-țesweḍ ula d keččini. »
9
Eɛni ad icekkeṛ axeddam-is imi gexdem ayen i s-yumeṛ ?
10
Kunwi daɣen m'ara txedmem ayen i wen-d yețwamṛen, init : d iqeddacen kan i nella, nexdem ayen ilaqen a t-nexdem.
11
Deg webrid-is ɣer temdint n Lquds, Sidna Ɛisa iɛedda ger tmurt n Samarya akk ț-țmurt n Jlili.
12
Mi gekcem ɣer yiwet n taddart, mmugren t-id ɛecṛa imuḍan ihelken lbeṛs, bedden mebɛid
13
ɛeggḍen nnan-as : A Sidna Ɛisa! A Sidi ḥunn fell-aɣ!
14
Mi ten-iwala, Sidna Ɛisa yenna yasen : Ṛuḥet a kkun-walin lmuqedmin, a d-cehden belli teḥlam. Deg webrid-nsen mi ṛuḥen, akken walan iman-nsen ḥlan ṣfan,
15
yiwen deg-sen yuɣal-ed seg webrid-nni yețḥemmid Ṛebbi s kra yellan di taɣect-is.
16
Yusa-d yeɣli ɣer iḍaṛṛen n Sidna Ɛisa, iseǧǧed zdat-es, icekkeṛ-it, yerna argaz-agi d aṣamari i gella.
17
Sidna Ɛisa yenna i lɣaci : Eɛni ur ḥlin ara di ɛecṛa yid-sen ? I țesɛa nniḍen anda llan ?
18
Anagar abeṛṛani-agi i d-yuɣalen ad yeḥmed Ṛebbi!
19
Dɣa yenna i usamari-nni : Kker fell-ak uɣal ɣer wexxam ik, imi tumneḍ yis-i, tețțusellkeḍ.
20
Ifariziyen steqsan Sidna Ɛisa melmi ara d-tas lḥekma n tgeldit n Sidi Ṛebbi. Sidna Ɛisa yerra-yasen : Lḥekma n Sidi Ṛebbi mačči d ayen țwalint wallen.
21
Ur nezmir ara a d-nini : ațan dagi neɣ ațan dihin, axaṭer lḥekma n Sidi Ṛebbi ațan gar-wen.
22
Sidna Ɛisa yenna i inelmaden-is : A d-yas lweqt i deg ara tmennim aț-țeẓrem Mmi-s n bunadem ulamma d yiwen wass lameɛna ur kkun-id-ițṣaḥ ara.
23
Imiren ma nnan-awen-d : atah dagi neɣ atan dihin ur țṛuḥut ara, ur țțazzalet ara,
24
axaṭer am lebṛaq m'ara yewwet seg yixef n igenni ɣer wayeḍ, akken ara yili Mmi-s n bunadem ass n tuɣalin-is.
25
Tazwara ilaq ad yeɛteb aṭas, yerna lǧil-agi ur t-iqebbel ara.
26
D ayen yedṛan di zzman n Nuḥ ara yedṛun deg ussan n tuɣalin n Mmi-s n bunadem.
27
Imdanen llan tețțen, țessen, țemyezwaǧen, zeggjen i dderya-nsen, armi d asmi yekcem Nuḥ ɣer lbabuṛ; yewwet-ed uḥemmal, neflen-d waman ɣef ddunit, imdanen meṛṛa mmuten.
28
D ayen yedṛan di zzman n Luṭ ara yedṛun daɣen : imdanen tețțen tessen, țțaɣen znuzun, țeẓẓun, bennun;
29
asmi d-yeffeɣ Luṭ si temdint n ?udum, teɣli-d seg igenni tmes d ukebri i ten-isnegren akk.
30
Akken ara d-tedṛu asm'ara d-iban Mmi-s n bunadem.
31
Ass-nni win ara yilin sufella n wexxam ur ilaq ara ad yekcem a d-iddem lqecc-is; win i d-yufa lḥal di lexla ur ilaq ara ad yuɣal ɣer deffir;
32
mmektit-ed tameṭṭut n Luṭ.
33
Win ara yebɣun ad isellek tudert-is ad a s-tṛuḥ, win iwumi ara tṛuḥ ɣef ddemma n yisem-iw a ț-isellek.
34
Qqaṛeɣ-awen : deg iḍ-nni, ger sin ara yilin deg yiwen wusu, yiwen ad ițwarfed wayeḍ a d-yeqqim.
35
Ger snat n tilawin yeẓẓaden, yiwet aț-țețwarfed tayeḍ a d-teqqim.
36
Ger sin yergazen ara yilin di lexla, yiwen ad ițwarfed wayeḍ a d-yeqqim.
37
Inelmaden-is steqsan-t nnan-as : Anda ara yedṛu wayagi a Sidi ? Yenna-yasen : Anda yella umurḍus, dinna ara a d-nejmaɛen igudar.


text:
Ass-a i yebda leqdic n sin n wussan ɣef umsisi aɣelnaw aqbayli. Timlilit tebda akken iwata. Aṭas n yimassanen i d-yerzan akken ad ttikkin di temlilit-a, ama seg tama n tsertit, tiseddawiyin , idles akked tẓuri...rran-d i teɣri n twacult tameɣnast n umussu n timanit i tmurt n yiqbayliyen (MAK), akken ad d-afen tifrat, ara d-yessufɣen tamurt n yeqbayliyen si twaɣit d nnger deg tettidir ass-a. Aṭas n wid i yesḥassfen imi ur sen-tefki ara tegnit akken ad ilin di ttiɛad s sebba n wuguren i ten-iḥuzan. Maca ɣas akken ssawḍen ad d-ceyyɛen izen-nsen ideg d-sseknen lebɣi nsen akked leḥmala nsen i timanit n tmurt n yiqbayliyen. Si tafrara alarmi d tameddit, wid i d-yusan ddmen sersen, yal tamsalt seqredcent. Ufan timsal akk bnant ɣef yiwet; d tamsalt n aɣlan aqbayli.
Inebgawen n lɛez d lḥerma i d-yusan ɣer temlilit-agi i d-yellan di Tizi n Lqern, fkan-d tamuɣli nsen akked d rray nsen, anda nnan anagar timanit i d tifrat n tmurt n yiqbayliyen.
Di tagara, inebgawen fɣen-d s yiwet n tḥawact anda nnan ula d yiwen ur yezmir ad ireẓ amennuɣ n wegdud aqbayli ɣef tlelli akked yiseɣ-is.
Ass-a i yebda leqdic n sin n wussan ɣef umsisi aɣelnaw aqbayli. Timlilit tebda akken iwata. Aṭas n yimassanen i d-yerzan akken ad ttikkin di temlilit-a, ama seg tama n tsertit, tiseddawiyin , idles akked tẓuri...rran-d i teɣri n twacult tameɣnast n umussu n timanit i tmurt n yiqbayliyen (MAK), akken ad d-afen tifrat, ara d-yessufɣen tamurt n yeqbayliyen si twaɣit d nnger deg tettidir ass-a.
Aṭas n wid i yesḥassfen imi ur sen-tefki ara tegnit akken ad ilin di ttiɛad s sebba n wuguren i ten-iḥuzan. Maca ɣas akken ssawḍen ad d-ceyyɛen izen-nsen ideg d-sseknen lebɣi nsen akked leḥmala nsen i timanit n tmurt n yiqbayliyen.
Si tafrara alarmi d tameddit, wid i d-yusan ddmen sersen, yal tamsalt seqredcent. Ufan timsal akk bnant ɣef yiwet; d tamsalt n aɣlan aqbayli.


text:
Win ad aken-yinin tutlayt-nwen ulac-itt, yebɣa ad awen-yini ulac-iken: ad kksen azref n umeslay i wegdud ma as- kksen tutlayt-is. Kksen tutlayt i wegdud rran-tt ɣef yiri. Skra n win d-ikecmen tamurt, ad yerr tutlayt-is nnig tutlayt-iw. Ass-nni i deg ara iqader wegdud tutlayt-is, idles-is, lasel-is, ass-nni ad tnulfa tsekla, tussna akked tmussni. ad aɣ-d-isaḥ wemkan di ddunit-agi. Nutni cban isɣan ttḥamin ɣef lǧettat, nek ttḥamiɣ ɣef tsuta n uzekka, Ma yella tebɣam tbut? init ad tafemt ɣer tutlayt n teqbaylit, ad yerfu yemḍebber...d widen akk ur neḥmil tidett. Crif Wanuɣi
Ad kksen i wegdud azref-is deg wakal-is ma as-ḥettmen tutlay nniḍen ara t-yerren d agugam.
Ma yella nnan-awen tutlayt-nnsen tfaz, bɣan ad awen-inin kunwi meẓẓiyit mazal ur tessaweḍem ara d agdud. Di tmurt-agi wid i tt-iḥekmen ddren s tutlayt yemmuten. Wid ara d-yekkren mgal nnsen, yebɣa ad yeglu s iqerra-nnsen.Ressan iman-nnsen s tutlayt-nnsen bessif.
Ḥellan-d tadrimt-nnsen s tutlayt-nnsen. Ḍegret-asen tutlayt-nnsen, ad uɣalen d ulac gar-awen, ad ten-inneɣ wurif.
Wid ad aken-yinin tutlayt-nwen d aḥric deg tutlyt-nnsen, yebɣa ad awen-yini deg-sen i d-cetlem. Tutlayt-nsen d tutlayt n ucengu. Tutlay-iw d aẓar n tidett iseḥḥan, d tutlayt i d-yugmen si tutlayin nniḍen, aka i d tutlayt yedren.
Wid ara awen yinin tutlayt-nnwen ur tezmir ara ad tselḥu lumur n ddunit, init-asen; anfet-as di talwit sakin ad tt-walim.
Win ad ken-yinin tutlayt- nwen ur tcuba ara tutlayin nniḍen, init-asen: A rbeḥ a tafat, imi amgarad-nni d nukni, d win i d nekwa-nneɣ. Win ad ken-yinin amek ara ttarum-tt, init-asen: ad tt-naru akken ttarun wid ileḥḥun ɣer zdat, aɣbel mačči deg isekkilen d lmidad kan, tidett d rruḥ!
Win awen-yinin, werǧin ad yeḍru waya! Init-asen: isaḥ-iken-d yiḍelli, nekkni d azekka i aɣ-yettraǧun.
Wid ara awen-yinin: s wacu ara tebdum? Init-asen: s leḥmala n yiman-nneɣ. Ul nneɣ d taqbaylit, allaɣ nneɣ d taqbaylit, tikta nneɣ s teqbaylit. Di tmurt-agi, ayen yesɛan azal, iteddu s teqbaylit. Wid yebɣan tamurt-agi ad tteɛmer, ad tekk nnig tmurt ttmeslayen taqbaylit.
Wid yebɣan ad ttexlun, ad ttrekden, ad ttakren..ttmeslayen tutlayt tabranit. Drus yidsen qewwan, taqbaylit d aṭas tettwerkeḍ. Maca ar tura kan. Deg tkerḍit n nekwa-w, yura-d s taɛrabt d azzayri. I yemma, i tmeṭṭut-iw d warraw-iw ttmeslayeɣ-asen s teqbaylit. Ur d-iyi-tuqiɛ deg-sen: ad d-yass wass ideg ara ruḥen, nek, arraw-iw d warraw n warraw-iw mazal-aɣ da!
D reffu-yagi i d ttbut. Ur lliɣ deg wid yettsetḥin s yiman-nnsen, inekren tutlayt-nnsen, ttmeslayeɣ taqbaylit-iw d tayi kan i yesɛiɣ d aylaw.
Win ad aken-yinin tutlayt-nwen ulac-itt, yebɣa ad awen-yini ulac-iken: ad kksen azref n umeslay i wegdud ma as- kksen tutlayt-is.
Kksen tutlayt i wegdud rran-tt ɣef yiri. Skra n win d-ikecmen tamurt, ad yerr tutlayt-is nnig tutlayt-iw. Ass-nni i deg ara iqader wegdud tutlayt-is, idles-is, lasel-is, ass-nni ad tnulfa tsekla, tussna akked tmussni. ad aɣ-d-isaḥ wemkan di ddunit-agi.
Nutni cban isɣan ttḥamin ɣef lǧettat, nek ttḥamiɣ ɣef tsuta n uzekka, Ma yella tebɣam tbut? init ad tafemt ɣer tutlayt n teqbaylit, ad yerfu yemḍebber...d widen akk ur neḥmil tidett.
Crif Wanuɣi


text:
27 Yunyu, sɣur Mouloud Younsi
Taqerbuzt (Tamurt.info) - Menbeed Tifrit di Bgayet, Maṛeɣna deg Tizi Wezzu, ttiead ass-agi yettili-d di Tqerbuzt deg Tubiret anda ara kemmlen Yiqbayliyen tafrant yebdan taṣebḥit u ara yekfun tameddit ɣef Lxemsa (17)
Deg ubrid n usebded n Waɣlan Aqbayli, yettkemmil Umussu i Ufraniman n Tmurt n Yiqbayliyen tifranin ɣef usenǧaq n Tmurt n Yiqbayliyen.
Menbeed Tifrit di Bgayet, Maṛeɣna deg Tizi Wezzu, ttiead ass-agi yettili-d di Tqerbuzt deg Tubiret anda ara kemmlen Yiqbayliyen tafrant yebdan taṣebḥit u ara yekfun tameddit ɣef Lxemsa (17); d ayen ara yefken tagnit i yimezdaɣ n Tubiret nd tamiwin i s-d-yezzin, ladɣa i wid ur nessaweḍ ara ad ilin deg tefranin yezrin.
Taṣebḥit-a, tella-d tirza n tenmehla n Umussu n MAK ɣef uqeṛṛu-s aselway mass Bueziz Ucebbib i yesnemmren imeɣnasen akked yimezdaɣ n Tqerbuzt s umata i d-iheyyan akken ilaq i tefrant ara yilin u ara yeqqimen d amezruy, d azekka n Tmurt n Yiqbayliyen.
Taqerbuzt Mouloud Younsi i Tamurt.info
Anda i lliɣ ? Axxam > Dagi & Tura
Annoncer et faire de la publicité sur Tamurt
Service Online Tamurt : Rencontres | Emplois | Recherche | Petites-Annonces | Loisirs | Naissances, Mariages, Nécrologie | Abonnement | E-paper
Tamurt associated websites : Tamurt.tv | Kabylei.eu
Copyright 2009 - TAMURT GmbH, Sitz : München, HRB 190566 | USt-IdNr.: DE275782578


text: Kabyle(i) 1 A kkun-weṣṣiɣ ɣef weltma tneɣ Fibya, nețțat illan ț-țaqeddact n Sidi Ṛebbi di tejmaɛt n temdint n Senkriya. 2 Sṭerḥbet yis s leqdeṛ, s yisem n Sidna Ɛisa, akken i glaq aț-țesṭeṛḥebem s watmaten. Ɛiwnet-eț deg wayen akk i teḥwaǧ, axaṭer aṭas n watmaten i tɛawen; ula d nekk tɛawen-iyi. 3 ?ṣiwḍet sslam i gma-tneɣ Akilas akk-d Briska, wid akken iqeddcen yid-i ɣef Sidna Ɛisa Lmasiḥ, 4 wid akken i gqeblen ad sebblen tudert-nsen fell-i; mačči d nekkini kan i ten icekkṛen meɛna ula ț-țijmuyaɛ n imasiḥiyen n mkul amkan cekkṛent ten. 5 ?sellimet daɣen ɣef wid yețnejmaɛen deg wexxam-nsen, țsellimet ɣef gma-tneɣ Ibantus aḥbib eɛzizen fell-i, i gellan d amenzu yumnen s Lmasiḥ di tmurt n Asya. 6 ?sellimet ɣef Meryem i genneɛtaben aṭas fell-awen. 7 ?sellimet ɣef Andrunikus akk-d Yunya i yi-ițțilin yerna llan yid-i di lḥebs, wid eɛzizen ger ṛṛusul, nutni yumnen s Sidna Ɛisa uqbel ad amneɣ nekkini. 8 ?sellimet ɣef Ambliyatus gma tneɣ, win eɛzizen fell-i di Lmasiḥ. 9 ?sellimet ɣef gma-tneɣ Urban, win iqeddcen yid-nneɣ ɣef Lmasiḥ; țsellimet daɣen ɣef Stakyis aḥbib-iw. 10 ?sellimet ɣef Abalis, win i nwala amek i geṭṭef di Lmasiḥ. ?sellimet ɣef wat wexxam n gma tneɣ Aristubul. 11 ?sellimet ɣef Hiṛudiɛun win i yi-ițțilin, țsellimet ɣef wat wexxam n Narsisus, wid yumnen s Lmasiḥ. 12 ?sellimet ɣef tyessetmatin Trifina akk-d Trifusa i genneɛtaben ɣef lecɣal n Ṛebbi, țsellimet ɣef Bersidya eɛzizen, tin yenneɛtaben aṭas ɣef Lecɣal n Lmasiḥ. 13 ?sellimet ɣef Rufus win yextaṛ Sidi Ṛebbi akk-d yemma-s i yi iḥesben am mmi-s. 14 ?sellimet ɣef Asinkritus, Flegun, Hermis, Batrubas, Hermas akk-d watmaten nniḍen yellan yid-sen. 15 ?sellimet ɣef Filulugus akk-d Julya, Niryus akk-d weltma-s, Ulimbas akk-d wid yumnen s Lmasiḥ yellan yid-sen. 16 Msalamet wway-gar-awen s sslam yeṣfan. Tijmuyaɛ akk n Lmasiḥ țselliment-ed fell-awen. 17 A kkun-weṣṣiɣ ay atmaten : ḥadret iman-nwen ɣef wid i d-ițțawin beṭṭu yerna skarayen ccwal, bɣan a wen-sɛeṛqen ayen i tlemdem, sbeɛdet iman-nwen fell-asen. 18 Axaṭer imdanen am wigi ur qeddcen ara ɣef Lmasiḥ Ssid-nneɣ meɛna ɣef yiɛebbaḍ-nsen kan i qeddcen; s ukellex akk-d imeslayen ẓiden, țseḥḥiren ulawen n wid yesɛan neyya. 19 Ma d kunwi, medden meṛṛa ẓran tḍuɛem Sidi Ṛebbi, d ayen i yi-sfeṛḥen. ?menniɣ aț-țxedmem ayen yelhan s ṣṣwab, ur s-țaǧǧat ara abrid i cceṛ. 20 Sidi Ṛebbi yellan d Bab n lehna, ur yețɛeṭṭil ara ad yemḥeq Cciṭan yerna a t-yerr seddaw iḍaṛṛen nwen. Ṛṛeḥma n Ɛisa Ssid-nneɣ aț-țili yid-wen! 21 Gma-tneɣ Timuti win iqeddcen yid-i akk-d Lusyus, Yazun, Susibatrus i yi-ițțilin țsellimen-d fell-awen. 22 Nekk Tertius i guran tabṛaț-agi țsellimeɣ daɣen fell-awen s yisem n Ɛisa Lmasiḥ. 23 Yețsellim-ed fell-awen Gayus win i ɣer țțiliɣ anda țnejmaɛen daɣen watmaten meṛṛa. Erastus, win yeṭṭfen asenduq n yedrimen n temdint akk-d gma-tneɣ Kartus țsellimen-d fell-awen. 24 Ṛṛeḥma n Ssid-nneɣ Ɛisa Lmasiḥ aț-țili yid-wen meṛṛa! Amin! 25 Yețțubarek Sidi Ṛebbi yesɛan tazmert a ɣ-yesseǧhed di liman, akken i t-țbecciṛeɣ di lexbaṛ n lxiṛ i d yewwi Sidna Ɛisa Lmasiḥ, iwakken a d-isban lbaḍna n Sidi Ṛebbi yețwaffren seg wasmi tebda ddunit, 26 meɛna sḍehṛent-ț-id lenbiya s wayen uran akken i sen-t-id-yumeṛ Sidi Ṛebbi, Illu n dayem. Tura leǧnas meṛṛa slan i lexbaṛ-agi n lxiṛ iwakken a ten-id-yawi ɣer ṭṭaɛa-ines s liman. 27 Lɛaḍima i Sidi Ṛebbi awḥid, Bab n tmusni d leɛqel, s Sidna Ɛisa Lmasiḥ si lǧil ɣer lǧil! Amin!


text: Kabyle(i) 1 A ten-an izuṛan n Ɛisa Lmasiḥ yellan si dderya n Sidna Dawed akk-d Sidna Ibṛahim : 2 Sidna Ibṛahim yeǧǧa-d Isḥaq, Isḥaq yeǧǧa-d Yeɛqub, Yeɛqub yeǧǧa-d Yahuda d watmaten-is. 3 Yahuda akk-d Tamaṛ ǧǧan-d Fares, akk-d Ziraḥ; Fares yeǧǧa-d Ḥesrun, Ḥesrun yeǧǧa-d Aram. 4 Aram yeǧǧa-d Ɛaminadab, Ɛaminadab yeǧǧa-d Naḥsun, Naḥsun yeǧǧa-d Salmun. 5 Salmun d Raḥab ǧǧan-d Buɛaz, Buɛaz akk-d Rut sɛan-d Ɛubed, Ɛubed yeǧǧa-d Yassa. 6 Yassa yeǧǧa-d Sidna Dawed, Sidna Dawed yuɣal d agellid, yeǧǧa-d ɣer tmeṭṭut n Uryaḥ Sidna Sliman. 7 Sidna Sliman yeǧǧa-d Raḥabɛam, Raḥabɛam yeǧǧa-d Abiya, Abiya yeǧǧa-d Asaf, 8 Asaf yeǧǧa-d Yehucafat; Yehucafat yeǧǧa-d Yihuram; Yihuram yeǧǧa-d Ɛuzya; 9 Ɛuzya yeǧǧa-d Yuṭam; Yuṭam yeǧǧa-d Aḥaz; Aḥaz yeǧǧa-d Ḥizeqya; 10 Ḥizeqya yeǧǧa-d Mennac; Mennac yeǧǧa-d Ɛamun; Ɛamun yeǧǧa-d Yuciya; 11 Yuciya yeǧǧa-d Yixunya akk-d watmaten-is, di lweqt i deg iqaldiyen wwin at Isṛail d imeḥbas ɣer tmurt n Babilun. 12 Mbeɛd lweqt n usgiǧǧi ɣer tmurtn Babilun, Yixunya yeǧǧa-d Calatyel; Calatyel yeǧǧa-d Zurubabil . 13 Zurubabil yeǧǧa-d Abihud. Abihud yeǧǧa-d Ilyaqim; Ilyaqim yeǧǧa-d Ɛazuṛ; 14 Ɛazuṛ yeǧǧa-d Saduq; Saduq yeǧǧa-d Yaxin; Yaxin yeǧǧa-d Ilihud. 15 Ilhud yeǧǧa-d Ilɛazaṛ; Ilɛazaṛ yeǧǧa-d Mattan; Mattan yeǧǧa-d Yeɛqub. 16 Yeɛqub yeǧǧa-d Yusef, d Yusef agi i d argaz n Meryem i d-yeǧǧan Sidna Ɛisa i gețțusemman Lmasiḥ. 17 Si lweqt n Sidna Ibṛahim armi d lweqt n Sidna Dawed, ɛeddan ṛbeɛṭac n leǧyal. Ɛeddan daɣen ṛbeɛṭac n leǧyal si lweqt n Sidna Dawed armi d lweqt n usgiǧǧi ɣer tmurt n Babilun. Si lweqt-agi n usgiǧǧi armi d lweqt n Lmasiḥ ɛeddan daɣen ṛbeɛṭac n leǧyal. 18 Atan wamek i d-ilul Sidna Ɛisa : yemma-s Meryem tella tețwaxḍeb i yiwen wergaz ițțusemman Yusef. S tezmert n Ṛṛuḥ iqedsen, terfed s tadist uqbel aț-țeddu ț-țislit. 19 Yusef axḍib-is, yellan d argaz n ṣṣwab, ur yebɣi ara a ț-țicemmet, dɣa yeqsed ad imsefṛaq yid-es s tuffra. 20 Akken yețxemmim i waya, yers-ed ɣuṛ-es lmelk n Ṛebbi di targit yenna-yas : A Yusef! A mmi-s n Dawed! Ur țțaggad ara aț-țesɛuḍ Meryem ț-țameṭṭut-ik, axaṭer llufan yellan di tɛebbuṭ-is, yusa-yas-d s Ṛṛuḥ iqedsen. 21 A d-tesɛu aqcic, a s-tsemmiḍ Ɛisa, axaṭer d nețța ara iselken lumma-s si ddnubat-nsen. 22 Ayagi akk yedṛa iwakken ad ițwakemmel wayen i d-yenna Sidi Ṛebbi seg imi n nnbi Iceɛya : 23 Ațan tɛezrit aț-țerfed tadist, a d-tesɛu aqcic ad ițțusemmi Imanuwil yeɛni :« Ṛebbi yid-nneɣ.» 24 Mi i d-yuki Yusef, ixdem ayen i s-d-yenna lmelk n Sidi Ṛebbi, yeqbel Meryem aț-țili ț-țameṭṭut-is; yewwi-ț-id ɣer wexxam-is. 25 Meɛna ur ț-innul ara armi i d-tesɛa mmi-s iwumi isemma Ɛisa.


text:
1
Ay atmaten, ur xeddmet ara lxilaf ger watmaten, d ayen ur nlaq ara ad yili ɣer wid yețțamnen s Ssid-nneɣ ameqqran, Ɛisa Lmasiḥ.
2
Yezmer lḥal a d-kecmen ɣer tejmaɛt-nwen sin yemdanen, yiwen d ameṛkanti yelsa llebsa ifazen yeqqen taxatemt n ddheb, wayeḍ d igellil llebsa-ines tcerreg;
3
ma yella tuzzlem ɣer umeṛkanti-nni yelsan llebsa ifazen tefkam-as lqima tennam-as : eyya-d aț-țeqqimeḍ dagi, d amkan n lɛali; ma d igellil-nni tennam-as : kečč bedd kan dagi neɣ qqim-ed dagi ɣer iḍaṛṛen-nneɣ.
4
Ma yella akka, atan txeddmem lxilaf wway gar-awen, eɛni mačči d lbaṭel i d itekken seg yir ixemmimen-nwen ?
5
Ay atmaten-iw eɛzizen, ḥesset-ed : Sidi Ṛebbi yextaṛ igellilen n ddunit agi iwakken a ten-yerr d imeṛkantiyen di liman, yerna ad weṛten tagelda i gweɛɛed i wid akk i t-iḥemmlen.
6
Ma d kunwi tḥeqṛem igellil! Tqudṛem imeṛkantiyen, wid i kkun yeṭṭalamen i kkun-yeẓẓuɣuṛen ɣer yexxamen n ccṛeɛ.
7
D nutni daɣen i greggmen isem eɛzizen s wayes i tneddhem ɣer Sidi Ṛebbi.
8
Ma yella txeddmem ayen i d-tenna ccariɛa n Sidi Ṛebbi : ?emmel wiyaḍ am yiman-ik, d ayen yelhan i txedmem.
9
Meɛna ma yella txeddmem lxilaf ger yemdanen, tdenbem yerna ccariɛa n Sidi Ṛebbi teḥkem fell-awen axaṭer tɛuṣam-ț.
10
Ma yella win i gteddun deg webrid n ccariɛa, ixulef ulamma d yiwen si lumuṛat-is, ihi yerẓa akk lumuṛat n ccariɛa.
11
Win i d-yennan : Ur zennu ara, yenna-d daɣen : Ur tneqqeḍ ara tamgeṛṭ. Ihi ma yella ur tezniḍ ara meɛna tenɣiḍ tamgerṭ, atan teṛẓiḍ ccariɛa n Sidi Ṛebbi.
12
Ilaq aț-țeẓrem belli Sidi Ṛebbi a kkun-iḥaseb s ccariɛa-ines yețțaken tilelli ɣef kra n wayen i tețmeslayem d wayen i txeddmem;
13
Sidi Ṛebbi ur yețḥunnu ara ɣef win ur nețḥunnu ɣef wiyaḍ meɛna win yețḥunnun ɣef wiyaḍ, ur yețțagad ara ass n lḥisab.
14
Ay atmaten, d acu n lfayda ara yesɛu wemdan ma yenna-d umneɣ s Ṛebbi, m'ur t-id-isbeggen ara s lecɣal-is ? Eɛni liman am wagi a t-isellek ?
15
Yezmer lḥal ad yili yiwen seg watmaten neɣ si tyessetmatin xuṣṣen di llebsa, lluẓen ur sɛin ara ayen ara ččen;
16
ma yella yiwen deg-wen yenna-yasen kan : « qqimet di lehna, sseḥmut teččem aț-țeṛwum » yili nețța ur sen-yefki ara ayen ḥwaǧen, d acu n lfayda yellan deg imeslayen-agi ?
17
Liman ɣer Ṛebbi akka i gella : ma yella ur t-id-sbeggnen ara lecɣal nwen, liman-agi yemmut
18
Meɛna ma yenna walebɛaḍ : kečč tesɛiḍ liman ma d nekk xeddmeɣ lecɣal; nekk a s-rreɣ i wagi : sken-iyi-d liman-inek mbla lecɣal, nekk a k-ed ssekneɣ liman-iw s lecɣal-iw yelhan.
19
Tumneḍ belli yiwen n Ṛebbi kan i gellan ? d ayen yelhan; ula d ccwaṭen umnen yis yerna țergigin seg-s.
20
Teggumam aț-țfehmem ay imdanen! Ilaq aț-țeẓrem belli liman mbla lecɣal n lɛali, ur infiɛ ara.
21
Mmektit-ed Ibṛahim baba-tneɣ yețwaḥesben d aḥeqqi ɣef ddemma n lecɣal-is m'akken i d-iddem mmi-s Isḥaq a t-yezlu d asfel i Sidi Ṛebbi.
22
Twalam belli liman-is d lecɣal is ddukklen, s lecɣal-is i gennekmal liman-is.
23
Akka i gedṛa wayen d-nnant tira iqedsen fell-as : Ibṛahim yesɛa liman di Ṛebbi, daymi yenneḥsab d aḥeqqi; yețțusemma d aḥbib n Ṛebbi.
24
Twalam ihi! Amdan yețban-ed d aḥeqqi zdat Sidi Ṛebbi s lecɣal yelhan mačči kan s liman-is.
25
Ula d Raḥab yellan d yir tameṭṭut, tețwaḥseb ț-țaḥeqqit zdat Sidi Ṛebbi ɣef ddemma n ccɣel-nni n lɛali i texdem asm'akken i tesṭerḥeb s yemceggɛen n at Isṛail mi sen-temla abrid nniḍen ara yawin iwakken ad ṛuḥen.
26
Lǧețța ur nesɛi ara Ṛṛuḥ, temmut, akken daɣen, liman ur nesɛi ara lecɣal yelhan yemmut.


text:
Karl Heinrich Marx, illul deg 5 si Magu deg ussegwas 1818 di tmurt n Treves illan di Rhenanie tamurt n Lalman yemmut di 14 di Meɣres 1883 di temdint n Londres. Marx illa d argaz n tsertit u d-amesnagay ameqṛan, d netta id isnulfan ayen i wumi neqqar Tazdukla "le communisme", id yeqaren belli ulac amgarad ger imdanen Yas ulamma yella deg ixeddim nsen n yal ass.
TameddurmantEdit
Ilul Karl Heinrich Marx di Treves asegwas n 1818. Yella d wis sin ger 8 Tam w-atmaten-is. Vava-s, Heinrich Marx (1782–1838), d-abugaṭu, yefrurid deg yiwet twacult twudayt Ackenaz. Jed-nsen Meier Halevi Marx yella dawday, m-ad mmi-s d warraw n mmi-s uYalen d-imasiḥiyen, ẓẓiẓrgen isem nsen Yer Heinrich iwakken ad izmiren ad xedmen, yemma-s n Karl, Henriette Pressburg (20 Yulyu 1788-30 Wamber 1863), d tawdayt n tmur bwadda.


text:
Ayen i d-yernan d aneggaru : 24 Djember/Dujember 2013.
“Lmektub d yiwet n tezmert i d-yekkan nnig-nneɣ akken a tt-seddu, nebɣa neɣ ur nebɣi, timsal ara yettaččaren tudert n yal yiwen seg-nneɣ”. D wa i d anamek id-as yesfka usegzawal i lmektub. Yettkemil diɣ (usegzawal) yeqqar : “ lmektub d asmed n tadyanin i neǧrent tiregwa n tudert n yal amdan neɣ n yal timeti. Amud-agi n tedyanin, yefɣen lebɣi n umdan neɣ n timeti, aḥkim-is d lqedra tuffirt, tin ɣef ur yedli yiwen”. Lmektub, di yal zzman, yecɣeb tidmi n yimdanen . Izemniyen, imusnwawen, at wawal d tira kkes-d amek ur d- wwin deg unadi-nsen (ɣef inumak n lmektub) akken ad sefrun acu i d- lmeɛna-ines. Yal yiwen anta tamuɣli I as-yefka . Ɣer André (...)
Myal agur n yunyu akka i d lɛada di temdint n Lpari, d imelyan n iḥewwasen itt-id-iqesden, yal aseggas, i wakken ad sɛeddin ussan n imuras. Anda teddiḍ ad tafeḍ leqhawi neɣ tiḥuna n yal ṣenf n selɛa ččurent...Lɣaci am umeččim, ur ḥebsen ara am zal am yiḍ… Imezdaɣ n Lpari sufɣen-d akk tiɛubja-nsen. Ama d tusna-nsen deg uẓawan neɣ d lḥirfat-nsen d taẓuri-nsen, snuzun-tt deg iberdan, dɣa iɛeṭṭaren agi n tirga ṭṭuqten deg iderbuzen n umiṭru, ala nutni ara d-temliliḍ mi ara trerzuḍ ɣer din, ayen akk i d-yettusemman d taẓuri n webrid yettnuz din... Mi ara yeɛeddi kra n yiwen fell-asen, yezmer ad asen-iḍegger aṣurdi neɣ sin, mawel atan iwwet iɛedda... Dagi i d-yettban wazal (...)
I ten-id-isemlalen ddurt-agi, mačči d tamsalt n tlisa, n umennuɣ neɣ n beṭṭu. Tajmaɛt teḥḍer-d yiwen ur tt-yerji, d tugdi i sen-d-isḥeḍren anejmeɛ, tugdi n nger. At taddart n Tiɣilt Uḥeddad, ttḥebbiren ɣef deɛwessu i d-yeɣlin fell-asen, ur ufin, ur ẓrin amek ara xedmen. Deg unejmeɛ, yal win i d-yefkan rray-is d tugdi i d-irennu i wayen yellan. Ayen akk ifren n leɛyub, akked leɛwayer-nsen ɣef tudrin nniḍen, tikelt-a d ayen i d-yekkan nnig tezmert-nsen, nnig lebɣi-nsen. Deɛwessu-yagi tezmer ad d-tsekfel ayen akk tessedreg taddart acḥal d aseggas ( taddart n At Tiɣilt Uḥeddad d amedya ger tudrin i d as-d-izzin, taddart tecbeḥ, wid i tt-izedɣen ḥedqen, timetti tebna (...)
Yvan Tetelbom yewwin deg ixef –is aktay n Uẓzefun, akked d nnsim n yellel agrakal d amyaru, d amedyaz, d amyurar n umezgun ,d imsudes n tfaskiwin. Ger idlisen yura nezmer ad nebder « tebrek mačči d inni, d tidmi », « annuz d timena » , « kra si tayri, kra si tegrawla ». D netta i yelan i lmendad n « ussan n temdyazt igreɣlanen Si Muḥend u Mḥend » i d-yellan deg unebdu yezrin di tamdint n Uẓẓefun, Tizi Raced akked Tizi Wezzu . Nemlal yid-s, yemla-aɣ-d tikti-s ɣef tsekla akked d usirem izedɣen deg ul-is amer yiwwas idles amaziɣ ad yeǧǧuǧeg. Ḥamid At Sliman: Yvan akked Azzefun d tanfsut n tayri, acu ara d –tinnid ɣef anect-a ? Yvan Tetelbom: (...)
Ḥamid At Sliman: Tettikiḍ deg aggur n Ṭubar yezrin di tfaska tagraɣlant Si Muḥend u Mḥend, amek i d‑yella wanect‑a? Elvire Maurouard: S tuzya n waɛrur i ifeṭṭiwjen n leɣrur i d‑tewwi tili n « tɣerma » yestullusen kra, Si Muḥend yessekfeled di lǧera n tikli‑s rriḥa n ijeǧgigen i d‑yekkan si tkurin n tirga. Deg ubrid‑is yesneɛted tizrugin n tayri akked d yinnig nnig yiman n wemden . D acu‑tt temsirt n Si Muḥend amdyaz yellan d iminig ? Tidmi‑s temla‑aɣ belli tilawt ireṣṣan iẓuran‑is mačči d netta‑t i d anamek n tudert taḥeqqit. Anamek n tudert, di tidet , d iferdisen yeffren ddaw tafat ijebden ɣer yimal ɣef ayeg ur yelli weḥkim . Imal yecban lexyal n (...)
“Acu n wezref i d-yegran ma mačči d tiḥeqranit, acu n leɛqel i d-yegman ma mačči d bu ddreɛ, acu n nnif i ten‑iselḥan ma mačči d afus n lbaṭel, i waken iɣerfan neɣ imḍebren-nsen ad snegren iɣerfan nniḍen, s yidelsan d tnekiyyin nsen, s tutlayin d wansayen nsen. Yerna ahat ad ten-arǧǧun i waken ad sen-qeblen, ad sbedden ddulat nsen?” Aselway n Unabaḍ Uẹɛḍil Aqbayli, Mass Ferḥat At Sɛid yessufeɣ-ed adlis amaynut. Di 2004 yura-d : ”Lezzayer: taluft n tmurt n yiqbayliyen [1]”, ass nni n 18 deg nubember 2010, yessufeɣ-ed : “Awines n tnekkit: taggara n ddulat i d‑teǧǧa temḥersa [2]”. Idlisen-agi deg sin fɣen-d ɣer tezrigin MICHALON. Wis sin-agi, yekka akkin i tmurt n (...)
Ḥamid at Sliman: Anti i d Nicole Barriere ? Nicolle Barriere: Luleɣ‑d deg yiwet n lfirma i d-yezgan di tlemmast n Fransa yellan d tamanḍt mechuren s « les volcans » . Di lawan‑nni ur kssibeɣ ara idlisen akken yebɣa lxaṭer ‑iw, imi si zik ḥemmleɣ kra icudden ɣer wawal d wemyag. Yezga umawal ger iffasen‑iw . Deg uɣerbaz i d‑ldint wallen‑iw ɣef ayen akk ara d-inejren abrid‑iw n yimal . Ssin akin lemmdeɣ Timettisent akked d umezruy di tseddawit n Paris. Bdiɣ tira asmi sɛiɣ 13 issaggasen di laɛmer‑iw, seg imir werǧin hebseɣ tira. Cwit cwit bdiɣ abrid n tuzrigin, imi sazergeɣ‑ d tuget n wayen uriɣ. Zemreɣ ad inniɣ beli amecwar i d‑mugreɣ yesɛab aṭas , ur yeshil (...)
A d-iniɣ awal tikelt neɣ tikwal ẓẓay d uzzal fessus d uffal ruɣ s-usefru ḍsiɣ d aɣuṛṛu ma suɣeɣ ay abbuh ma nniɣ-d mmuh xas tennam-d tfuh nekk d bu texnanasin, d aɣyul neɣ d abhim, lqut-iw d alim ččiɣ si tbarda-w, zenzeɣ aytma-w, fkiɣ afus, briɣ i ubernus, actal-iw d ammus, iles-iw igezzem am lmus ahat a tamnem ma d nekk i d-yennan win ur d-yi numin llan yinagan nadit di Fransa ternum di Lalmn a d-awim s ttbut, cfut ur tettut nekk d yir terras, zeglent-iyi tissas, ččiɣ imurḍas ugiɣ tidett, i tmeqḥelt beddleɣ tayett ccemteɣ taqbaylit xnunseɣ di twaɣit fkiɣ i tegmatt tiɣrit ihi anfet-iyi, ɣunfut-iyi, ɣurwat a tamsem imɣi-w yeḍfi, illeḍ-iw yeffi, (...)
Tidmi n-umdan tettawi er wayen yellan akken ad tenfel nnig-s, ad tbeded zdat n umnar n kra yesean udem-is d uffir. Ayen talalit ? Ayen tamettant ? D acu i d lbaḍna n tuddert ? Amek i d anemek n tɣawsiwin yejlan ? Acu-t wurar n wakud ? Ansi i d–yekka u sani yettawi? D acu yettawi ? Neswa i lmend n tayri Aman n weeḍil Yellan uqbel tillin ! D tezdeg ur necbi aman D tefsses ur necbi abeḥri D tafat ur d-nekki si tmess D allaɣ ur tekbil ṣṣura Win yeswan seg-s yiwwas Akud ad yeknu zdat-s ! Ur s-qqar yedder Win ur neswi seg leinṣer Ur as-qqar yes-sen Win ur nefriẓ lewcayer ! (Eumer ibn lferdix) Yemderkel wallaɣ ɣef ubalaḍ n (...)
Tikwal kra n wawalen i d-nnan yakan yiḥeddaden n wawal, deg yiwet n tallit yezrin, ttafen tbut-nsen d yinumak-nsen deg tmetti mi eeddan yisagssen fell-asen. Akka dɣa, mi ara nezzi ass-a ɣer “Tibratin” i yura Lounis Ait Menguellet, ad naf belli kra d-yenna deg lawan-nni yesea udem-ines deg tegnit n wass-a. Ay iḥbiben-iw ad ken-ǧǧeɣ S kunwi s wayen i nebda Leahed i yid-wen cerkeɣ Ugadeɣ ur zmireɣ ara Tebɣam taswiet ad tbeddel Tebɣam ad d-iban lefḥel Tebdam teggulem ad tkemmel Mennaɣ ad tawḍem Ass-a d acu i d-yeggran di tcacit ? D acu i d-yeqqimen deg usirem i iḍefren tullya n tugdut deffir tidyanin n tuber 2008? Anda i d-ggran ikabaren i d-ilulen imiren ? (...)
Annoncer et faire de la publicité sur Tamurt
Service Online Tamurt : Rencontres | Emplois | Recherche | Petites-Annonces | Loisirs | Naissances, Mariages, Nécrologie | Abonnement | E-paper
Tamurt associated websites : Tamurt.tv | Kabylei.eu
Copyright 2009 - TAMURT GmbH, Sitz : München, HRB 190566 | USt-IdNr.: DE275782578


text:
Tamezgida yellan d tajmaɛt n wid meṛṛa yumnen s Lmasiḥ, tettusemma d tafekka n lmasiḥ. Netta yellan d amsellek, d aqerru ɣef tejmaɛt meṛṛa. D sser ameqṛan yellan di Tira iqedsen. Sser-agi yerna-d ɣef win n Lmasiḥ s yiman-is.
Linǧil n Yuḥenna ihedder-d ɣef Lmasiḥ yellan d "Awal" n Ṛebbi. D netta i d Ṛebbi. (Yuḥenna 1). Yusa-d i leslak n yemdanen. Tigzi n wemdan ad tamen s wayagi. Win akken yellan d "Awal" iban-d i talsa, iɛac yid-s, ibeggen-as-d abrid i leslak. Yettusemma d Mmi-s n Yillu s tezmert n Ṛṛuḥ iqedsen. Yedder i lebda. Ur yesɛi tazwara, ur yesɛi tagara. S lmut-is ɣef umidag yesnekmal leɛfu n ddnub, iḥeṛṛ-d leslak i wid akk ara yamnen yi-s. Yeḥya-d si lmut, ass wis tlata, iban-d i yinelmaden-is d wid akk yellan ḥeḍren di lawan-nni, yid-sen. Yuɣal yuli ger igenni. Yedder d agellid, yeḥkem ɣef kullec. Ɣer tagar a d-yuɣal s ccan d tmanegt. Yeǧǧa-d lewṣayat i yinelmaden-is. Yerna yessers-d Ṛṛuḥ-is fell-asen. S wakka i yebdan ttnejmaɛn iwakken a t-ɛebden a t-ḥemden.
Ɣef sser n Lmasiḥ irrenu-d sser n tmezgida. Yuɣ lḥal akkennni i teddun deg azal-nsen. Dduklen "am iḍudan ufus". Akken yella di Tira iqedsen, Lmasiḥ d aqeṛṛu n tmazgida yellan d tafekka-ines. Azal nniḍen di Tira yeqqar-d daɣen, Lmasiḥ d argaz n tmezgida, nettat yellan d tameṭṭut-is. S wakka yewwi-d a nefrez belli, azal n lmasiḥ yeddukel d win n tmezgida. D lsas i s-ara ɣ-d-beggnent Tira lefhama-nneɣ n tmezgida d tudert-is. Mi ara nɣer kra n tebṛatin yellan di Lɛehd Ajdid a nwali sser-agi yedduklen ger Lmasiḥ d tmezgida. Tibṛatin n Bulus ttmeslayent-d ɣef sser-agi. Linǧil n Yuḥenna yettmeslay-d daɣen ɣef Lmasiḥ yellan d ameksa ɣef tejlib-is. Tajlibt-agi yellan d tamezgida. (Yuḥenna 10). Tajlibt-agi, d wid meṛṛa iteddun ddaw leɛnaya-ines.
Lmeɛna-ines ɣer tazwara, d tajmeɛt, d agraw n wid akk yumnen s Lmasiḥ. D agraw n wid meṛṛa iqeblen leslak di Lmasiḥ. A d-nini wid meṛṛa "yezgan" neɣ "yezdin", "dduklen" d agraw s liman s Ṛṛuḥ i sen-d-yettunefken sɣur Lmasiḥ. Iwakken ad ilin d yiwen n wegdud di liman d leḥmala n Lmasiḥ. D tawacult n Lmasiḥ yesbed s wesfel-ines fell-as, s leḥmala i d-yesser fell-as. (Ṛuman 5). Yeẓḍa deg-s tagmatt, ad teddukel ad tegmu s Wawal d Ṛṛuḥ. D lmasiḥ s Ṛṛuḥ-is i yesbedden tamezgida, yezdukel ɣur-s wid akk i d-yefda si ddnub d lmut. Ad uqlen d agdud yeddren ara yɛebden Ṛebbi s Ṛṛuḥ s tidett. Lmasiḥ icar-d ayagi i tmeṭṭut-nni tasamarit di Linǧil n Yuḥenna. (Yuḥenna 4).
rf_fares_77@yahoo.fr () - 2012-04-08 09:22
azul falawan ayhbiban asa tamgra awn aziza asa tamghra naruh ikkdsan dé rouh
Pour ajouter un commentaire il faut être membre du site


text:
Thomas Edison
Thomas Edison d aseɣnaw (inventeur) amarikani. Ilul di Milan (Ohio) ass n 11 Furar 1847, immut ass n 18 Tuber 1931 di West Orange (New Jesrsey), yeɣra 03 wayyuren kan deg uɣerbaz. Tuɣ fell-as 12 isseggwasen di ticett-is, assmi illa iznuzu iɣmisen, mi ittxemmim ɣef tmacinin timikanikiyin d trisiti.
Deg usseggwas n 1862, isbedd aɣmis amuqran Trunk Herald, i d-iteffɣen yal amalas (smana). Edison, assmi id-issukkes yiwen uqcic gar ifassen n laxart, tella-d ɣur-es tissas d udem ar medden macci drus. Ladɣa Edison, deg wakud I deg istufa ittara lemdad-is ar tussna n imiren u ilmed Tiligraf s yiman-is. Aseɣnew-ines amezwaru d télégraphe duplex.
Deg usseggwas n 1876, aseɣnew-ines inza s waṭas, Edison issas-ed idrimen s wid I d-ibna isnidi-ines (laboratoire). Edison, isnulfa-d daɣen microphone. Deg usseggwas 1877, Edison ikfa afunugraf ittaṭṭafen imesli. Sakin, sin issegwassen d assawen, isnulfa-d taftilt (tampult) n trisiti. Deg usseggwas 1882, tekcem tafat ɣer ixxamen di New York I tikkelt tamenzut u flalin izenqa ines. Deg usseggwas 1887, Edison issemɣwer isnidi-ines u dɣa iqqim di West Orange di New Jersey. Deg usseggwas 1888, isnulfa-d Kinétoscope, tamacint tamezwarut n tugniwin ittembewwilen, dɣa din iẓẓa I tikkelt tamenzut ayen yuɣalen kra issegwassen syin d isura, d tiliẓritt neɣ d ssalima akw ya. Edison ɣur-es azal n 1000 (tawinast) d aseɣnew neɣ ugar, gar-asen:
- Adɣaɣ (Batterie) - Tamacint n ucraw (La machine à ronéotyper)
Tamselyut[beddel]


text:
Le : 17 - 12 - 2012
Fahim Messaoudène est un poète et parolier algérien d’expression Kabyle. Fahim est né le 07 mai 1981, il est natif du village Azaghar Aouana dans la localité de Yakouren.
Parolier, entre autres, du groupe : YUFITREN
Quelques-uns de ses poèmes :
- Limmer d taxatemt akem id aɣeɣ
- Iwfus-iw akem qneɣ
- S yiss ad cebbeḥeɣ idudan-iw
- Limmer am kem ad afeɣ
- Tili im wexxereɣ
- Etc...
Fahim Messaoudène est connu, sur le site de musique berbère, sous le pseudo : mouhouvouj. Il est un membre, très actif à travers ses contributions de qualité, nous le remercions notamment pour ses propositions d'artistes, ajout des paroles,...
Biographie en berbère
Mesɛuden Fahim, s Tefṛansist « MESSAOUDENE Fahim », d yiwen umedyaz n taddart n warasafen id ilulen ass n 7 di mayyu 1981, di taddart n uzaɣar aɛwana ( Azaghar aouana )id yezgan deg ugafa-d usamar (nord-est) n tɣiwant Iɛekkuren.
Yekr-ed di twacult n ukuẓ ( 4 ) watmaten, asmi yesɛa 5 iseggasen, imawlan-is bedlen tamaṭ ruḥen zedɣen di taddart n wagarsafen (iguersafène ) , anda yella yezdeɣ ar ass-a, sebba n ṛḥil nsen d aɣarbaz, imi taddart n uzaɣar aɛwana ur tesɛin ara, ass-a ǧǧan-tt ak imezdaɣ-is qqimen-d sin kan iyzedɣen dinna ; Asmi yewweḍ 6 iseggasen yekcem s aɣarbaz n taddart-is, deg useggas n 1986.
Deg useggas n 1989, yekcem ar tdukla tadelsant yella n taddart-is, am netta am yelmeẓyen ak n yimiren yekcem ad yexdem addal n (sport vo-vietnam), maca ur yebdi-yara alarmi yaḥbes, imi allaɣ-is yerra anda nniḍen ; Ar yedles ak d teqbaylit, ayen ak it yeswahmen asmi yeqqar, d tameslayt-is, amek ! yeqqar tutlayt n taeṛabt, ma deg uxxam yettmeslay s teqbaylit ! iɣil-as aken ak leǧnas, sɛan snat n tutlayin, alarmi d asmi meqqar dayen yegza tamsalt amek id tella ; Aya ak d amaynut ar ɣuṛes, s-yinna inuda yewwi-d agemmay n tmaziɣt yura s yeskilen n tlatinit ak d tfineɣ, yefṛaḥ nezzah, iḥulfa s laḥṛaṛa yellan deg ul-iw tennarna, s yiss yebda yettaru awalen sya w-sya, akken tid yenṭaq yiles-is, akken alarmi d asmi yekcem ak ugemmay nni s aqarru-yis, s-yinna akkin yebda yettaru isefra n yiwet n tesfift n Dda Sliman Eazem, ad aken is yeqqaṛ " Ay aɛessas n tala", am akken d nekk iyxedmen isefra nni, ɣas ma yella ur yessin ara allugen n tira, maca tira isefra nni tecbaḥ teqnunec.
Deg useggas n 94, yufa-t-id lḥal yeqqar deg uɣarbaz alemmas, aseggas nni id yella-d unaḥbus ɣaf leqraya di tmurt n leqbayel ( boycott ), imi amussu adelsan yegr-ed tiɣri : “Ma ulac tamaziɣt, ulac leqraya…” ; Asmi yekcem ar tesnawit, yemlal-ed d kra inelmaden it-yugaren tamusni, dinna yebda yettisin ugar n wayen yella yesn-it, yebda isell s kra n wudemawen n yedles, am Si muḥend wemḥend, Ben Muḥemmed, Muḥya, Lewnis At Mengellat, Ferḥat, maɛtub, Nwaṛa, Yidir, Maǧid Sula ... d waṭas nniḍen, yessen daɣen kra n wudmawen n tsekla taqbaylit , am Saɛid Iɛemṛac.
Deg seggasen nni n 96-97, yella yiwen umedyaz d amɣaṛ ileḥḥu ɣaf leswaq, yettas-ed ar ssuq n ssebt deg iɛeẓẓugen, yettaṭaf dinna amkan yettawi-d isefra, amedyaz nni sawalen-as Muḥend Uyidir bu isefra, mi kan id yewwi asefru, lɣaci as-fken iṣuṛdiyen, Fahim iḥemmel aṭas ad yeqqim dinna ar ɣuṛes, isell iysefra id yattawi, tiswiɛin yettɣimi dinna azgen n wass, itettu iman-is, itettu leqṛaya-ines… Cwit, cwiṭ ula d netta yettaɛṛad ad yaru tiktiwin-is, iḥulfan-is, d wayen ak yettidir, atenan kra seg sefra imenza yura :
- Limmer d taxatemt akem id aɣeɣ
- Iwfus-iw akem qneɣ
- S yiss ad cebbeḥeɣ idudan-iw
- Limmer am kem ad afeɣ
- Tili im wexxereɣ
- As kellexeɣ, ad simeneɣ ul-iw
- Si temẓi ikem mlaleɣ
- D kem iḥemleɣ
- Fellam iseggax wul-iw
Deg useggas n 97, yessen Muḥya u Yaḥya,yessen amezgun; Dindin tusa-tid tekti ad yaru taceqquft umezgun, yessaweḍ yura-tt izewel-ines :“Ar melmi ara idum waya”, akken tt-yekfa s tira, yeslul-ed yiwet n tarbaɛt ara ttid-yuraren, yedm-ed kan imdukal-is deg uswaɛ nni akken kan ay neddukul, xas akken xaṭiten amezgun, xas ma xuṣṣen ur ssinen ara amezgun, maca ar ɣures garzen, asmi dayen s-ulin-tt uraren-ttid deg tesnawit n Iɛeẓẓugen ( technicum d’azazga ), anda yella yeqqar yakan imiren, taɛǧeb iwiden iḥedṛen dinna assen nni, llan ḥedṛen ula d iselmaden yeselmadin dinna, tira n tceqquft-agi tarna-yas afud , t-degrit ar zdat ugar.
Di 2001 yekcem ar tedawit n Tizi wezzu, dinna yufa imawlan n yedles, yemmuger timusniwin nniḍen, dinna yebda yettaf-ed iman-is di tira, di tmedyazt, di lawan nni id tella twizi akken ad allen tiliẓri n leqbayel akken ur teɣelli-yara ( telethon Br-Tv ), yeddem, di taddart-is, yarna-d ar ɣures ssin yelmeẓyen, ttizya-s, heggan leqdic I lmend n 3 wussan, lɣaci n taddart usan-d sedqen, fkan-d yal yiwen iwayen umi yezmer s-yinna akin uznen-ten iy ɛeggalen n tliẓri Br-Tv. Din kan tusa-d tefsuyt tabarkant, tin yewwin acḥal d ilemẓi, di lawan nni aḍar di tesdawit wayeḍ di taddart ixemmem ad yessali tadukla tadelsant, tadukla tadelsant tlul-ed d-acu kan ur iɛeṭṭel ara ijebd-ed iman-is deg-s, imi maci akken ixemmem i teffeɣ…
Deg useggas n 2007, yesdukl-ed ak isefra-s yebɣa aten id yessufeɣ deg ammud isefra, maca anda ma yesṭebṭeb medlent tewwura, dɣa yeqqim leqdic-is akken, ur iɛeṭṭil ara yessen tarbaɛt n YUFITREN, s ttawil n uẓeṭṭa ( le net ) dindin yebda leqdic, as tiniḍ m-yussanen si temẓi, aseggas akken nni leqdic yebda alarmi d asmi d-yeffeɣ uḍebsi deg useggas n 2011, imiren daɣen yemlal d ucennay lwennas ṣabi (Lounes sabi), sya arda ttemlilin ttbeddilen tiktiwin, yemlal daɣen d Iflis kamal, d Ali chabani, d Smail Kessay.
Mazal leqdic yettkemmil, imi ass-a Fahim yekcem deg aḥric unadi di tsekla n taqbaylit, ama d tiqessiḍin(conte), tinqqisin (fable), kra d asuqel ( adaptation) kra d anadi ar yemɣaren nneɣ, kra nniḍen d asnulfu, ɣures daɣen yiwen n taḥkayt yessuqel-itt-id s tutlayt n tefṛansist ar teqbaylit, ass-a yessaram yewwas ayen ak dg-I iqeddec yiwwas ad tid yessufeɣ ad teɣṛen madden, ma d isefra d isefra yemmal aṭas ar kra n icennayen id nebder yakn, ixeddem yidesen tizlatin …


text:
Diana
Diana Spencer, tageldunt nel Gal tluled ass n 1 yulyu 1961 g Sandrinɣam g Legniz tejweǧ d ugeldun Carl Windsor ass n 29 yulyu 1981 tebrayas g useggas n 1996, temmut ass n 31 ɣuct 1997 s ddaw tileggit n Alma g tamdint n Pari akk d'umdaklis ameṣri Dudi Alfayed.
Twasen s isem n Lady Di neɣ Lady Diana, tiffefeɣt tella tqaras tageldunt Diana maca awal aki maci n tides axater neqqar issem n tgeldunt i tageldunt n’idammen. Tella daɣen tetwasen f cɣalis nel xir d w'ayen yelhan iu gellilen d'imuḍan. Seg w’ass ass mi twaxḍeb d’ugeldun Carl Windsor nel Gal g’aseggas n 1981 armi temmut g’aseggas n 1997 sddaw ntileggit nl’Alma g Pari s laksida n tkarrust, Diana, tella tamettut gar tullas timsunin g ddunit , d tin i thibi yal agdud, akter tagellidt Elizabet II
Tameddurt-is[beddel]
Jjwaǧ-is d Carl[beddel]
--Talwit 14:42, 30 Ɣuct 2008 (UTC)


text:
Tafriqt tasebgast
Tafriqt Tasebgast d tamnatt n tefriqt ɣef way yettɛeddi usebgas (équateur).
Igduden[beddel]
Timiwa-yagi ttwassnent s Yefɣulen (pygmées). Wigi d imezdaɣen ineṣliyen n tmiwa-yagi. Xas ma yella zik, tamurt-nsen meqqret (tiẓegwa n Tefriqt Talemmast, Zaïre, Cameroun, atg.), ass-a, ciṭṭaḥ kan maḍi ay d-yeqqimen deg-sen, imi aṭas n lumur ay ten-icewwlen. Ifɣulen d imecṭaḥ, ur ttimɣuren ara. Imeqranen deg-sen sɛɛan azal n lmitra d wezgen di teɣzi. Maci d aḍḍan ay uḍnen, wanag akka kan ay tga ccetla-nsen. Zik, medden llan ttewḥacen-ten imi ay d imeẓyanen yernu ttidiren kan di tẓegwa, anda ay ttṣeggiden ayen tetten. Ass-a, idles-nsen atan la inegger yernu yessefk ad d-rren medden lwelha-nsen ɣur-sen.


text:
Bible verses about "being a sanctuary" | Kabyle
16
ṭṭalabeɣ-as iwakken s lɛaḍima-s tameqqrant, a kkun-isseǧhed s tezmert n Ṛṛuḥ-is iqedsen.
17
Ssutureɣ-as ad izdeɣ Lmasiḥ deg wulawen-nwen s liman, aț-țesɛum izuṛan ara iṛeṣṣin di leḥmala,
18
iwakken kunwi akk-d wid yumnen meṛṛa, aț-țzemrem aț-țfehmem acḥal hraw, acḥal ɣezzif, acḥal lqay, acḥal ɛlay leḥmala n Lmasiḥ,
19
yerna aț-țissinem leḥmala-agi yugaren yal tamusni yellan di ddunit, alamma yezdeɣ Ṛṛuḥ n Sidi Ṛebbi deg-wen s lekmal.
37
Ass aneggaru n lɛid, yellan d ass yesɛan aṭas n lqima; Sidna Ɛisa ibedden ger lɣaci iɛeggeḍ, yenna : Win iffuden a d-yas ɣuṛ-i ad isew; win yumnen yis-i a d-yas ad isew.
38
Akken yura di lkutub : D isaffen n waman ara d-ițfeggiḍen seg-s.
39
Sidna Ɛisa yenna-d ayagi ɣef Ṛṛuḥ iqedsen ara yeččaṛen ulawen n wid yumnen yis. Di lweqt-nni, Ṛṛuḥ iqedsen mazal ur d-ițțunefk ara axaṭer Sidna Ɛisa werɛad yekcim tamanegt-is.
16
D acu icerken lǧameɛ iqedsen n Sidi Ṛebbi akk-d lmeṣnuɛat ? Axaṭer d nukni i d lǧameɛ iqedsen n Ṛebbi yeddren. Sidi Ṛebbi yenna-t-id di tira iqedsen : Ad zedɣeɣ yerna ad lḥuɣ gar-asen, A d iliɣ d Illu-nsen, ad ilin d agdud iw
Topical data is from OpenBible.info, retrieved November 11, 2013, and licensed under a Creative Commons Attribution License.


text:
Jules Verne
Jules Verne (ilul deg wass n 8 Furar 1828 deg Nantes, yemmut deg 24 Meɣres 1905 deg Amiens - Fransa) d amaru afrensis, amur ameqran seg wungalen-nnes ḥekkun-d ɣef tlufa ay iḍerrun deg tmura tubɛidin neɣ d tiḥkayin n tussna n ussugen (science-fiction) ay d-yessawalen ɣef wayen ara d-yennulfun deg yimal.
Ayen Yura[beddel]
Deg 1863, Jules Verne yessuffeɣ-d ungal-nnes amezwaru "Xemsa n Ledwaṛ deg Ubalun", d win ay yeqqlen dindin mechuṛ ama deg Fransa, ama deg tmura niḍen. Jules Verne yeqqim yettaru azal n 40 n yiseggasen, yerna yessuffeɣ-d 64 n wungalen, gar-asen Arraw n Uqebṭan Grant (1868), Tuzzya ɣef Umaḍal deg 90 n wussan (1873), Michel Strogoff (1876), Itri n Wenẓul (1884), Seg Tegnit ɣer Wayyur (1865), 20.000 Yifersxen ddaw Yilel (1870), Robur ameslak (1886), atg.
Idlisen n Jules Verne ttwassnen deg umaḍal akken ma yella, yerna ɣerna d netta ay d amaru afṛensis ay d-yettussuqqlen aṭas akk deg umaḍal.


text:
La Description
regarder feuilleton Serie tamazight Tla Atig séries Amazighs online séries Amazighs 2014 youtube Serie tamazight Tla Atig
Mots Clés
feuilleton Serie tamazight Tla Atig,feuilleton Serie tamazight Tla Atig 2014,Serie tamazight Tla Atig 2014,regarder Serie tamazight Tla Atig 2014,voire feuilleton Serie tamazight Tla Atig ,séries Amazighs Serie tamazight Tla Atig 2014,Serie tamazight Tla Atig youtube, episodes de Serie tamazight Tla Atig 2014,Serie tamazight Tla Atig 2014 dailymotion,feuilleton Serie tamazight Tla Atig 2014 videos,acteurs feuilleton Serie tamazight Tla Atig 2014,Serie tamazight Tla Atig 2014 images


text:
Tuddsa Tamaḍlant n Tezmert tettwali d aken sya ar 2020, dduxxan ad yuɣal d ssebba tamenzut n tmettant akked ukrad, s uzal n 10 imelyan n yiseflan yal aseggas. Duxxan ihi, ad d-yeglu s lmut ugar n waṭṭan n Sida, Lberd, inɣiman, laksidat n tkeryas akked yimenɣan. Ass-a nettwali dduxxan d ccemma d ayen yeṭṭuqten di Tmurt n Yiqbayliyen, aya d ayen ara yeččaren sbiṭarat imi nettwali aṭṭanen ixabiten caeen ladɣa ttḥazen aṭas imeqranen i d-yeseeddan tallit di ccemma neɣ di dduxxan. Awelleh akked useɛlem ɣef ḍḍer i d-yettawi usedhu-yagi n dir d win i ixussen mliḥ acku d leqdic n tiddukliwin i iɣaben di tudrin-nneɣ s ssebba n ttawilat imi yettwakkes yidles n tdukliwin s ufraɣ n leerac rnu ɣer-s liḥala n yilmeẓyen ur nesei ula d akud i leqdic adelsan neɣ ametti sdat tudert yueren di Tmurt n Yiqbayliyen. Lmulud Yunsi
Tuddsa Tamaḍlant n Tezmert tettwali d aken sya ar 2020, dduxxan ad yuɣal d ssebba tamenzut n tmettant akked ukrad, s uzal n 10 imelyan n yiseflan yal aseggas.
Duxxan ihi, ad d-yeglu s lmut ugar n waṭṭan n Sida, Lberd, inɣiman, laksidat n tkeryas akked yimenɣan.
Ass-a nettwali dduxxan d ccemma d ayen yeṭṭuqten di Tmurt n Yiqbayliyen, aya d ayen ara yeččaren sbiṭarat imi nettwali aṭṭanen ixabiten caeen ladɣa ttḥazen aṭas imeqranen i d-yeseeddan tallit di ccemma neɣ di dduxxan.
Awelleh akked useɛlem ɣef ḍḍer i d-yettawi usedhu-yagi n dir d win i ixussen mliḥ acku d leqdic n tiddukliwin i iɣaben di tudrin-nneɣ s ssebba n ttawilat imi yettwakkes yidles n tdukliwin s ufraɣ n leerac rnu ɣer-s liḥala n yilmeẓyen ur nesei ula d akud i leqdic adelsan neɣ ametti sdat tudert yueren di Tmurt n Yiqbayliyen.
Lmulud Yunsi


text:
Tugi ad tfak yir targit-nni ɣef Uqbayli. Yal ass, ṭṭafaren-tt wuguren, ittnaɣ d tudert. Tafat tuɣal-as d ṭlam. Tuɛer-as tufɣa ɣer beṛṛa ula deg uzal qayli. Iwumi? Tasertit n At Ufella i as-ineqqen asirem, i as-isaɛaren tikli, i as-isderɣilen tamuɣli. Tuɛer tufɣa ɣer beṛṛa! Win temmugreḍ ad ttwaliḍ ɣef udem-is reffu.Tabburt i ɣer iṣṭebṭeb ad tt-yaf tendel. Tafukt tameggazt tuɣal ẓẓayet ɣef yimi n yimdanen. Acmumeḥ yuɣal d aqabeḥ. Tuɛer tufɣa ɣer beṛṛa! I tiẓgi-nni anda akken cennun yigṭaṭ tuɣal tessewḥac ɛemren-tt igerfiwen rrẓan tameddurt, serẓgen asirem, nɣan tamusni. I wedrar-nni ɣlayen I as-d-irennun di lhiba, neɣ tuddar-nni i t-id-yessekren I as-islemden nnif akked trugza, amek I ad asen-tedra? Ar melmi tamuḥqranit-agi? Ɛezlen tamurt n Yiqbayliyen. D acu ara yerǧu Uqbayli seg wid ur ten-ḥemmel ara. Tuɛer tufɣa ɣer beṛṛa! Ulac ayen ur nezgil Aqbayli ama d aḥwaṣ, d tamḥuqranit, leḥbus, uzzlen ula d idammen-is. D acu yessefk ad tyexdem Uqbayli akken ad yidir di talwit mebla ma maren idammen-is neɣ yegra-d di lḥebs? Anwa i d abrid i ilaqen ad t-yeḍfer akken ad yaweḍ d aɣerman ad irfed aqerruy-is ad yidir di lɛez d lḥerma? Tuɛer tufɣa ɣer beṛṛa! Ass s wass, aggur yettakit i wayeḍ, aseggas yezrin ad d-ilal wayeḍ, Aqbayli yettnaḍaḥ, ittennaɣ, yettsuɣu ur yegzim asirem imi d amennuɣ-is d uɣdim. Teẓram ihi tasertit n At Ufella. Kkaten kan amek ara ad rrẓen Aqbayli. ma ur tenɣin ad tesnejlin. kra n lɛib i d-yemɣin deg-sen ad as-teḍlun i Weqbayli.akken ad as-rren srima, Weyyi, iswi-nnsen d lqeyyada. Wissen Aqbayli ma yes a ddnub ad irfed ifassen-is er Rebbi ad yedɛu. Ad d-iṣuḍ waḍu ad idem At Ufella ad ten-yessenger deg wakal-is. Assen Aqbayli ad as-yiẓiḍ webrid I tmuɣli. Ad as tifsus tufɣa fer bɛrṛa.
Tuɛer tufɣa ɣer beṛṛa! Uggin ad as-fken tisura i Weqbayli. Yak ur yelli deg-sen ur llin deg-s akken ad tḥekmen akken bɣan.
Tugi ad tfak yir targit-nni ɣef Uqbayli. Yal ass, ṭṭafaren-tt wuguren, ittnaɣ d tudert. Tafat tuɣal-as d ṭlam. Tuɛer-as tufɣa ɣer beṛṛa ula deg uzal qayli. Iwumi? Tasertit n At Ufella i as-ineqqen asirem, i as-isaɛaren tikli, i as-isderɣilen tamuɣli.
Tuɛer tufɣa ɣer beṛṛa! Win temmugreḍ ad ttwaliḍ ɣef udem-is reffu.Tabburt i ɣer iṣṭebṭeb ad tt-yaf tendel. Tafukt tameggazt tuɣal ẓẓayet ɣef yimi n yimdanen. Acmumeḥ yuɣal d aqabeḥ.
Tuɛer tufɣa ɣer beṛṛa! I tiẓgi-nni anda akken cennun yigṭaṭ tuɣal tessewḥac ɛemren-tt igerfiwen rrẓan tameddurt, serẓgen asirem, nɣan tamusni. I wedrar-nni ɣlayen I as-d-irennun di lhiba, neɣ tuddar-nni i t-id-yessekren I as-islemden nnif akked trugza, amek I ad asen-tedra?
Ar melmi tamuḥqranit-agi? Ɛezlen tamurt n Yiqbayliyen. D acu ara yerǧu Uqbayli seg wid ur ten-ḥemmel ara. Tuɛer tufɣa ɣer beṛṛa! Ulac ayen ur nezgil Aqbayli ama d aḥwaṣ, d tamḥuqranit, leḥbus, uzzlen ula d idammen-is.
D acu yessefk ad tyexdem Uqbayli akken ad yidir di talwit mebla ma maren idammen-is neɣ yegra-d di lḥebs? Anwa i d abrid i ilaqen ad t-yeḍfer akken ad yaweḍ d aɣerman ad irfed aqerruy-is ad yidir di lɛez d lḥerma? Tuɛer tufɣa ɣer beṛṛa! Ass s wass, aggur yettakit i wayeḍ, aseggas yezrin ad d-ilal wayeḍ, Aqbayli yettnaḍaḥ, ittennaɣ, yettsuɣu ur yegzim asirem imi d amennuɣ-is d uɣdim.
Teẓram ihi tasertit n At Ufella. Kkaten kan amek ara ad rrẓen Aqbayli. ma ur tenɣin ad tesnejlin. kra n lɛib i d-yemɣin deg-sen ad as-teḍlun i Weqbayli.akken ad as-rren srima, Weyyi, iswi-nnsen d lqeyyada.
Wissen Aqbayli ma yes a ddnub ad irfed ifassen-is er Rebbi ad yedɛu. Ad d-iṣuḍ waḍu ad idem At Ufella ad ten-yessenger deg wakal-is. Assen Aqbayli ad as-yiẓiḍ webrid I tmuɣli. Ad as tifsus tufɣa fer bɛrṛa.


text: Kabyle(i) 1 Sidna Ɛisa iṛuḥ syenna ɣer tmurt-is, ddan yid-es inelmaden is. 2 Akken i d-yewweḍ wass n westeɛfu, yebda yesselmad di lǧameɛ. Aṭas i gwehmen seg wid i s-isellen, qqaṛen : Ansi i s-d-yekka wayagi ? D acu-ț lefhama-yagi i s-d ițțunefken ? Ansi i s-d-tekka tezmert s wayes ixeddem lbeṛhanat-agi meṛṛa ? 3 Mačči d wagi i d aneǧǧaṛ-nni, mmi-s n Meryem, gma-s n Yeɛqub, n Yuses, n Yuda akk-d Semɛun ? Anaɣ yessetma-s gar-aneɣ i țɛicint ? Ayagi yella-yasen d ugur daymi ur uminen ara yis. 4 Sidna Ɛisa yenna-yasen : Anagar di tmurt-is ger imawlan is d wat wexxam-is i gețwaḥqeṛ nnbi. 5 Ur yexdim dinna ula d yiwen n lbeṛhan, anagar kra imuḍan i ɣef yessers ifassen-is yesseḥla-ten. 6 Yewhem deg-sen imi ugin ad amnen. Dɣa ileḥḥu, yesselmad di tudrin iqeṛben tamdint n Naṣaret. 7 Sidna Ɛisa yessawel i tnac-nni inelmaden, iceggeɛ-iten sin sin, yefka yasen tazmert ad ssufɣen iṛuḥaniyen. 8 Iweṣṣa-ten, yenna-yasen : Ur țțawit yid-wen acemma i webrid, ama d aɣṛum, ama d agrab ama d aṣurdi deg waggus, anagar aɛekkaz deg ufus. 9 Elset irkasen, meɛna ur țțawit ara yid-wen aqenduṛ wis sin. 10 Yenna-yasen daɣen : Axxam anda stṛeḥben yis-wen qqimet ɣuṛ-sen alamma tṛuḥem. 11 Ma yella wanda ur sṭerḥben ara yis-wen, ur bɣin ara a wen-slen, ṛuḥet syenna, zwit aɣebbaṛ n warkasen-nwen, ddnub i yirawen-nsen. 12 Ṛuḥen țbecciṛen i yemdanen iwakken a d-uɣalen ɣer webrid. 13 Ssufuɣen aṭas n leǧnun, dehhinen s zzit aṭas n imuḍan, sseḥlayen-ten. 14 Yuɣal yisem n Sidna Ɛisa mechuṛ di tmurt meṛṛa, yewweḍ lexbaṛ-is ɣer ugellid Hiṛudus. Kra qqaṛen : D Yeḥya aɣeṭṭas i d-iḥyan si ger lmegtin, daymi i gezmer ad ixdem lbeṛhanat. 15 Wiyaḍ qqaṛen : D nnbi Ilyas. Wiyaḍ daɣen qqaṛen-as : D nnbi am lenbiya nniḍen. 16 Meɛna mi gesla Hiṛudus s wannect-agi, yeqqaṛ : D Yehya-nni iwumi kkseɣ aqqeṛṛuy, i d-iḥyan! 17 Axaṭer d Hiṛudus s yiman-is i gerran Yeḥya ɣer lḥebs yeqqen-it s ssnasel, mi t-ilum imi guɣ Hiṛudyad yellan ț-țameṭṭut n gma-s Filbas. 18 Yeḥya aɣeṭṭas yella yeqqaṛ-as : D leḥṛam fell-ak aț-țaɣeḍ tameṭṭut n gma-k! 19 Daymi i t-tekṛeh Hiṛudyad, yerna tețqellib amek ara t-tneɣ lameɛna ur s-tufi ara abrid; 20 axaṭer Hiṛudus yețqadaṛ Yeḥya imi i t-iẓra d argaz yeṣfan, d aḥeqqi, daymi i gețḥunnu fell-as. Iḥemmel ad ismeḥses i wawal-is, meɛna m'ara s-isel iɛewweq. 21 Ațaya teɣli-yas-d sebba i Hiṛudyad... Ass n lɛid n tlalit-is, Hiṛudus iɛreḍ-ed ɣer imensi imeqqranen n tgelda-s, imeqqranen n lɛeskeṛ akk-d imdebbṛen n tmurt n Jlili. 22 Tekcem-ed yelli-s n Hiṛudyad tecḍeḥ, dɣa teɛǧeb-as i Hiṛudus d inebgawen-is. Agellid yenna i teqcict-nni : Ssuter-iyi-d ayen tebɣiḍ a m-t-id fkeɣ. 23 Yerna yeggul-as : Ssuter-ed ayen tebɣiḍ a m-t-id fkeɣ, ɣas d azgen di tgelda-w. 24 Teffeɣ tenna i yemma-s : D acu ara s-ssutreɣ ? Terra-yas : Ssuter-as aqeṛṛuy n Yeḥya. 25 Tekcem ɣer ugellid tenna-yas : Efk-iyi-d tura kan aqeṛṛuy n Yeḥya deg uḍebsi! 26 Agellid-nni yeḥzen mačči d kra, lameɛna imi s-yeggul zdat inebgawen is, ur yezmir ara ad iḥnet. 27 Iceggeɛ imiren kan yiwen uɛessas, yumeṛ-it a s-d-yawi aqeṛṛuy n Yeḥya aɣeṭṭas. Aɛessas-nni iṛuḥ ɣer lḥebs, ikkes-as aqeṛṛuy i Yeḥya. 28 Yewwi-t-id deg uḍebsi, yefka-t i teqcict-nni, ma d nețțat tewwi-t i yemma-s. 29 Mi slan s wayagi, inelmaden n Yeḥya usan-d wwin lǧețța-s meḍlen-ț. 30 Uɣalen-d inelmaden, nnejmaɛen ɣer Sidna Ɛisa, ḥkan-as ayen akk xedmen d wayen slemden. 31 Imi aṭas n lɣaci i gețṛuḥun țțuɣalen-d, ur sɛin ara lweqt ad ččen, dɣa Sidna Ɛisa yenna-yasen : Eyyaw a nṛuḥet ɣer wemkan iḍeṛfen iwakken aț-țesteɛfum. 32 Rekben di teflukt, ṛuḥen ad stuṛṛfen iman-nsen. 33 Aṭas i ten-iwalan mi ṛuḥen, ɛeqlen-ten, imiren uzzlen-d ɣef wuḍar si mkul tamdint. Zwaren-ten ɣer wanda akken i teddun. 34 Mi d-yers si teflukt, iwala ayendin n lɣaci; dɣa ɣaḍen-t imi cban taqeḍɛit n wulli ur nesɛi ameksa. Yebda yesselmad-iten deg waṭas n lecɣal. 35 Mi qṛib ad yeɣli wass, usan-d inelmaden-is nnan-as : Amkan-agi yexla yerna iṛuḥ lḥal, 36 serreḥ i lɣaci ad ṛuḥen ɣer leɛzayeb ț-țudrin i d-iqeṛben iwakken a d-aɣen ayen ara ččen. 37 Yerra-yasen : Fket-asen kunwi ayen ara ččen! Nutni rran-as : Eɛni tebɣiḍ a nṛuḥ a d-naɣ aɣṛum s wazal n mitin alef iwakken a nessečč annect-agi n lɣaci ? 38 Dɣa yenna-yasen : Acḥal n teḥbulin n weɣṛum i tesɛam ? Ṛuḥet aț-țwalim . Mi d-ẓran, nnan-as : ?uṛ-nneɣ xemsa n teḥbulin n weɣṛum d sin iḥewtiwen (iselman). 39 Imiren, Sidna Ɛisa yenna i inelmaden-is ad sɣimen lɣaci ț-țirebbaɛ ɣef leḥcic. 40 Qqimen ț-țirebbaɛ n meyya akk d xemsin. 41 Yeddem xemsa n teḥbulin-nni n weɣṛum d sin iḥewtiwen, yerfed allen-is ɣer igenni yeḥmed Ṛebbi. Yebḍa aɣṛum-nni, yefka-t i inelmaden a t-feṛqen i lɣaci. Ifṛeq-asen ula d sin-nni iḥewtiwen. 42 ?čan akk armi ṛwan, 43 jemɛen-d tnac iḍellaɛen n weɣṛum akk-d lḥut i d-yegran. 44 Wid yeččan si lqut-nni llan di xemsa alef yid-sen. 45 Imiren kan, iḥettem ɣef yinelmaden-is ad zegren s teflukt agummaḍ i lebḥeṛ, ad zwiren ɣer temdint n Bitsayda, ma d nețța ad iqqim ad yerr lɣaci. 46 Mi gemfaṛaq yid-sen, yuli ɣer wedrar iwakken ad iẓẓall. 47 Mi d-tewweḍ tmeddit, taflukt nni tella di tlemmast n lebḥeṛ, ma d Sidna Ɛisa yeqqim weḥd-es di lberr. 48 Iwala ṛwan lḥif mi kkaten imeqdafen, axaṭer aḍu yețțara-ten ɣer deffir. Mi qṛib ad yali wass iṛuḥ ɣuṛ-sen, iteddu ɣef waman, yebɣa a sen-iɛeddi. 49 Mi t-walan ileḥḥu ɣef waman, nwan-t d lexyal, bdan țɛeggiḍen, 50 xelɛen axaṭer țwalin-t akk. Imiren iluɛa-ten yenna-yasen : Ur xellɛet ara, d nekk; ur țțaggadet ara! 51 Akken kan yekcem ɣer teflukt ɣuṛ-sen, yers waḍu-nni. 52 Inelmaden dehcen nezzeh, axaṭer ur fhimen ara lbeṛhan-nni n weɣṛum, imi ulawen nsen qquṛen. 53 Kemmlen abrid-nsen, ffɣen ɣer tmurt n Jiniṣaret, rsen dinna. 54 Mi d-ṣubben si teflukt, lɣaci yeɛqel Sidna Ɛisa imiren kan, 55 dɣa uzzlen di mkul amkan n tmurt, bdan țțawin-as-ed imuḍan deg wusu-nsen ɣer yal amkan anda yella. 56 Di mkul amkan anda iṛuḥ, ama ț-țaddart ama ț-țamdint neɣ d izuɣaṛ, țțawin-as-ed imuḍan ɣer imukan n tejmaɛin, țḥellilen-t iwakken a ten-yeǧǧ ad nnalen ulamma d icuḍaḍ n ujellab-is. Wid akk i t-ițnalen ḥellun


text: Kabyle(i) 1 Nebɣa a kkun-nesseɛlem ay atmaten ɣef wayen yeɛnan ṛṛeḥma i d-yefka Sidi Ṛebbi i tejmuyaɛ n imasiḥiyen yellan di tmurt n Masidunya; 2 țwajeṛben s waṭas n lmeḥnat, lameɛna lfeṛḥ-nsen yețnerni. ?as akken d igellilen i llan yerna xuṣṣen aṭas, seddqen mbla cceḥḥa; 3 fkan-d ayen iwumi zemren; aql-iyi d inigi, zemreɣ a d-iniɣ fkan-d nnig n tezmert-nsen yerna xedmen ayagi s lebɣi-nsen. 4 Ssutren-aɣ-d s uḥellel iwakken a sen-nexdem lemziya a d-fken ula d nutni amur-nsen n ssadaqa-agi i njemmeɛ iwakken a ț-țnawi i watmaten n tmurt n Yahuda yellan di lexṣas. 5 Zwaren deg iman-nsen mi fkan tudert-nsen i Ṛebbi, imiren s lebɣi n Sidi Ṛebbi, rnan qeddcen fell-aɣ seg ul; ayagi sennig wayen nessaram! 6 S wakka ihi, nweṣṣa gma-tneɣ Titus ad ikemmel lxedma-nni i gebda ɣuṛ-wen ɣef wayen yeɛnan ssadaqa agi. 7 Am akken i tẓewṛem di kullec, ama di liman neɣ deg wawal, ama di tmusni neɣ di lemḥibba i tesɛam ɣuṛ-nneɣ, ẓewṛet daɣen di temsalt yeɛnan ssadaqa. 8 Mačči d lameṛ i bɣiɣ a wen-d fkeɣ; ḥkiɣ-awen amek i zewṛen wiyaḍ, iwakken a kkun-jeṛṛbeɣ ma tesɛam leḥmala n tideț neɣ ala. 9 Tessnem ṛṛeḥma n Ssid-nneɣ Ɛisa Lmasiḥ yellan d Bab n lerbaḥ n ddunit meṛṛa, yuɣal d igellil ɣef ddemma-nwen iwakken a kkun isserbeḥ s tigellelt-ines. 10 A wen-d-fkeɣ ṛṛay-iw deg wayagi axaṭer d ayen i wen-ilhan : aseggas iɛeddan, d kunwi i d imezwura i gebɣan aț-țɛiwnem atmaten n tmurt n Yahuda yellan di lexṣaṣ, d kunwi daɣen i d imezwura i gebdan tjemmɛem-d ssadaqa-agi; 11 ihi tura kemmlet ccɣel-agi i tebdam, s wayen iwumi tzemrem; am akken i t-tebdam seg ul, kemmlet-eț s wul. 12 Sidi Ṛebbi iqebbel ssadaqa-nneɣ, lameɛna s wakken tella tezmert-nneɣ, mačči sennig wayen nezmer. 13 Ur nebɣi ara a d-nini xlut ixxamen-nwen iwakken aț-țɛiwnem wiyaḍ, lameɛna iwakken aț-țemɛadalem; 14 ayen tesɛam d zzyada ad yenfeɛ wid ixuṣṣen tura, iwakken asm'ara txuṣṣem kunwi, a kkun-ɛiwnen s wayen sɛan d zzyada; s wakka ihi aț-țemɛadalem, 15 akken yura di tira iqedsen : Win yesɛan aṭas ur yesɛi ara zzyada, ma d win yesɛan cwiṭ ur t-ixuṣṣ kra . 16 A neḥmed Sidi Ṛebbi ɣef gma tneɣ Titus imi yețḥebbiṛ fell-awen am nukni. 17 Yeqbel mi t-in-nceggeɛ, yerna uqbel a s-nini yella iqsed a n-iruḥ ɣuṛ wen s lfeṛḥ d ameqqran. 18 A nceggeɛ yid-es yiwen seg watmaten-nneɣ i cekkṛent akk tejmuyaɛ n watmaten ɣef lxedma-ines deg ubecceṛ n lexbaṛ n lxiṛ ; 19 ur yețwaxtaṛ ara kan d aṛfiq, lameɛna ț-țijmuyaɛ n watmaten i t-ixtaṛen iwakken a ɣ-iɛiwen di ccɣel agi yeɛnan ssadaqa ɣef ddemma n tmanegt n Sidi Ṛebbi, s wakka daɣen a d-nbeggen acḥal nebɣa a nɛiwen wiyaḍ. 20 Nețḥadar iman-nneɣ iwakken ur heddṛen ara fell-aɣ lɣaci ɣef wayen yeɛnan aḍebbeṛ i nețḍebbiṛ di ssadaqa agi, axaṭer aṭas n yedrimen i d nejmeɛ; 21 nețqellib ayen yelhan ama zdat Sidi Ṛebbi ama zdat yemdanen. 22 Nceggeɛ yid-sen gma-tneɣ agi i njeṛṛeb acḥal d abrid di yal taswiɛt, nwala amek yebɣa ad iqdec seg ul; tikkelt-agi ẓẓwaṛa-ines di leqdic ɣef Sidi Ṛebbi tban-ed akteṛ, axaṭer yețkel fell-awen. 23 ?ef wayen yeɛnan gma-tneɣ Titus, d arfiq-iw yerna ixeddem yid-i ɣef ddemma-nwen, ma d atmaten nniḍen, d imceggɛen n tejmuyaɛ n watmaten; qeddcen iwakken a d tban tmanegt n Lmasiḥ. 24 Sbeggnet-ed ihi belli tḥemmlem ten s tideț iwakken tijmuyaɛ n watmaten ad ẓrent belli nesɛa lḥeqq imi nețzuxxu yis-wen.


text:
Lwennas Meɛṭub
Lwennas Meɛṭub ⵍⵡⴻⵏⵏⴰⵙ ⵎⴻⵄⵜⵓⴱ
Lwennas Meetub, taklut ɣef aɣalad n uxxam is, axxam id yuɣalen asalay. (Tawrirt n Musa - Tamurt Leqvayel)
Lwennas Meɛtub ilul deg 24 yennayer 1956 di taddart di Tmurt n leqbayel. Mi yessiweḍ tesɛa n isegassen deg lɛemer-is ixedm-d snitra-s tamezwarut akk-d ccnawi-s imezwura. Tarmit-is tasertayt, tadelsant, akk-d tugna-s tebda s ifukal ger leqbayel akk-d iɛsekriyen n wanabad n Ledzayer deg 1963-1964. Deg 1968 Anabad n Ledzayer yesseɣser-d asertay n useɛreb n Imaziɣen; Meɛtub yeḥbes-d leqraya-ines kra n iseggasen mbeɛd yunag ɣer Fransa.
Tamɣit[beddel]
Lwennas Meɛtub yebda tanunnect deg ddunit n uẓawan s talilt n uccenay azwaw Idir; l album amezwaru-ines "Ay, Izem!" deg 1978, yiwen si ger 36 deg tuddert-is merra, yella d asmures ameqqran deg tmurt n yezwawen.
Lwennas Meɛtub ixdem-d abaraz amezwaru-ines deg Yebrir 1980 di lweqt n Tefsut Tamaziɣt imi agdud azwaw ibed mgal anabad n dreɛ n Ledzayer. Aẓawan-is d asserwi n Cceɛbi s uẓawan amaziɣ ; idrisen-ines heddren ɣef tamurt n imaziɣen, tilelli, tugdut, tayri, nnfu, timektit, amezruy, lehna, akk-d izerfan n yemdanen; ihedr-ed ɣef ayen yellan, ayen yelhan neɣ yerkan, deg tudert n medden merra.
Tudert Tasertayt[beddel]
Deg 1988 imi bdan ccwalat n Tafsut Tamaziɣt, Lwennas Meɛtub yettwajeh-d xemsa n iberdan s yifasen n tamsetla n unabad n Ledzayer; yeqqim-ed sin iseggassen deg ṣbitar yerna yesɛedda 17 n igzamen ɣef lǧetta-s imi yewt-ed ɣef tiwwura n lmut.
Di lweqt n ttrad n tajmaɛt n tagmat n yinselmen, FIS akk-d GIA, i yebɣan ad kksen tugdut si Lezdayer deg useggas n 1992, ḥekmen fell-as s lmut. Deg wass 25 n Ctember 1994 yettwaxṭef-ed s yifasen n tagmat n yinsleman, maca 15 n wussan seld aya, serrḥen-as-d imi walan belli aḥric meqqren n wegdud azwaw bdan ttgalan deg-sen ɣef sseba-ines.
Deg 1994 yura-d yiwen n wedlis (taktabt) ɣef tudert-is s tutlayt Tafransist “Rebelle” (Paris: Stock, 1995).
Arrazen[beddel]
- 6 Dujember 1994 Meɛtub yeṭṭef-ed Le Prix de la Mémoire (“Arraz n Timektit”) seg ifasen n massa Danielle Mitterrand, taselwayt n “tuddsa n tlelli n tafransist” (La Fondation France Libertés) deg temdint n Paris.
- Deg 22 Meɣres 1995, tuddsa n ineymas n l Kanada tefka-yas Le Prix de la Liberté d'Expression (Arraz n tanfalit tilellit).
- 19 Dujember, 1995 yeṭṭef-ed Le Prix Tahar Djaout (Arraz n Ṭaher Ǧawut) seg ifasen n La Fondation Nourredine Abba (Tudsa n Nourredine ɛabba) deg azadaɣ n l UNESCO deg Paris. Irwan agi yettussema ɣef yiwen n uneɣmas yettwanɣen s yifassen n "tagmat n yinsleman".
Ussan Ineggura[beddel]
25 yunyu 1998 azal n 12:30 n tmeddit, ṭonobil n Meɛtub tettwaḥbes ɣef rrif n webrid; bu tmegrad, u yiwen wergaz ur nettwassen ara, yenɣa Meɛtub, ijreḥ tlata n tilawen i llant yid-es. Akken kan, azal n sin neɣ tlata n swayɛ mbeɛd, tamgert n Meɛṭub thuz tamurt n izwawen merra imi aṭas n medden i t-iḥemlen; ilulufen n lɣaci fɣen ɣef iberdan n ttnaddin “Anabad Aqettal!”. Sebɛa n wussan n ccwal iǧehden snuhzen tamurt merrra; ilemẓyen nnuɣen mgal tamsetla, zedmen ɣef izdaɣen akk d wayla n unabad. Deg 28 n Yunyu 1998 ilulufen n lɣaci ḥedren ussan-ed ɣef timeqbert n taddart-is am akken a t-ẓren ɣef tikkelt taneggarut as-fken tanemmirt akken ilaq lḥal.
Tamgert n Meɛtub tedra yiwet n ddurt aqbel anabad n Ledzayer yesɛedda lqanun i menɛen tamaziɣt s imukan n lbaylek; Meɛtub yella d afernan iǧehden mgal lqanun-agi.
Meɛtub Lwennas nɣan-t iɛdawen n tudert amedyaz, d acennay ameqqran, d win yefkan udem yelhan i ccna n wezwawen, daɣen d ameɣnas ameqqran n tmaziɣt d tugdut, yefka fell-asent ula d idammen-is; yella mechur deg ddunit merra imi iqerreb-ed aṭas n medden s imeslayen akk-d lecɣal-is.
Deg useggas mbeɛd lmut-is, asunded meqqren iḥebs-d Tizi Wezzu imi ilulufen n lɣaci fɣen-ed ɣef izenqan ad sskan belli ur ttun ara Meɛṭub. L BBC (“tudsa n tifeffaɣt n tmurt n Legliz”) txebber-ed belli aḥric ameqqran n lɣaci lumen anabad n Ledzayer ɣef lmut-is ur qeblen ara tamacahutt n unabad i qqaren belli d tagmat n yinsleman i t-inɣan.
Azal n 20,000 n lɣaci fɣen-ed ɣef izenqan deg useggas wis tlata n temgert-is.
Sin iberdan deg timdinin n Grenoble akk-d Lyon, tamurt n Fransa, ttusemman ɣef Meɛtub Lwennas.
Tawacult-is txelq-ed yiwet n tudsa (Tundsa n Mɛṭub Lwennas) iwakken ad seɣlin tafat ɣef ssiba n temgert-is akk-d ad rnun lǧehd-nsen i wid yettnaɣen ɣef izerfan n yemdanen merra.
Aḥric ameqqran n tudert-is Meɛṭub yella d argaz urmid n izerfan n wegdud azwaw, tugdut, akk-d tilelli; ɣas akken wid yerkan ttqelliben amek ara t-susmen, imi nɣant, Meɛtub deg wulawen n wegdud-is mazal yedder.
Aḍebsaru[beddel]
Aqeddac n Lwennas Meɛtub tessuddes s 28 iseɣraz (naɣ 34 isunad).
yiwet n tezlitt[beddel]
- Tabratt i lḥekkam…)
- I
- Ur ttgalla ur ḥennet
- G wayen deg ur tettḥeqqeḍ ara
- Ur ttamen ṣṣaba ar tterwet
- Imiren adder-ed lɣella
- Ahbuh!
- Keč tetturebbaḍ i ccwal
- Tbeddleḍ laṣel-ik s tejɛal
- Amek I tt-tenwiḍ tagara
- Am win yectaqen aserwal
- Yal amḍiq yefsi axellal
- Ad ḥṣun madden a ta yesɛa
- i d iyi-cqan
- Ur teggareḍ di lḥemṣa
- I diyi-ɣaḍen d BuƐednan
- D yergazen at lbaḍna
- Acu i txuṣṣeḍ ay aɛeyan
- Ma t-tixutam i k-d-ihwan
- idammen-is I tt-inɣan
- Neɣ ammi ar d timucuha
- Terwi tebberwi
- Yegguma a d-iḍheṛ yexf-is
- Terwi tebberwi
- Ur teɛqil faḍma argaz-is
- Aḥlil
- Tidett yyaw a tt-nemyeḥkut
- A s-nefk ttriḥ I lekteb
- Ayen akk a yezzelzen tamurt
- Yessen-it kan t-n-jaṛṛeb
- Wiyaḍ nniḍen
- Ɣran neɣ sebken
- Cban zzeyar yuḍnen
- Mi ten-id-yezzuzen ṭṭaleb
- Ayen d-ilulen seg ukabar nnsen
- Xas d agejdur a t-leqmen
- W iṭṛaman a ten-iqerreb
- Tidett a ttan di tmurt-iw
- Zzur fellas yeckunṭeḍ
- Ula d ayen ẓrant wallen-iw
- Qqaren a teshetrifeḍ
- Snefsit leɛqel
- Kkset-as cckel
- Di ddiq tagmatt tennukbel
- D asfel d lɛib a tt-nenneḍ
- Muqlet mebɛid ttxil-wat
- Wigi la ineqqen banen
- I leḥkem ẓẓayit tuyat
- Ur sɛin f wayeg aa ḥiren
- Faqen s uzekka
- Ur ten-iḍemmen ara
- Tetɣebbel tzehher tnefsa
- xelqentt id deg-s ɛewqen
- Eh oui
- Assa deg-sen nettwali
- Di leḥkem d nutni
- I tmegḥelt bedlen tayett
- S wallaɣen thuba tmusni
- I deg ẓẓan iswi
- Tamurt alamma quccen-tt
- Zhir di tikli
- Ɣer-sen ur yelli
- Ccut kecmen leḥkem f tefdent
- Zemren I uṛaǧi
- Mi srekden imɣi
- Ad aɣ-d-inin qablet-ett
- Imeslayen nni
- B-bemdakkel Lhacimi
- D Dda-Lḥusin neɣ Saɛdi
- Yettakken abeḥri I turett
- A te-ṛbun maḍi
- Fellag neɣ nekkini
- D ugeswaḥ n Dilem Aɛli
- Lkaṛṭa n tudert sɣersen-tt
- Ayen yerǧan Xalida nni
- I sen-isxerben taguni
- Ay ay ay ulayɣer tmeyzem ma ṭṭfen-tt
- II
- Am wi yettseqqin I wasif
- Yiwet ur tt-iṭṭif
- Yesnezh-ed dg-es leɛṛac
- Uqbel at-tgerm asurif
- At-tezzwerm nnif
- M’ulac tamaziɣt ulac ulac ulac
- Teɣli teslent deg Illulen
- Thubb Iɣallen
- Tḥuza yiwen di Mlikec
- Mačči d yiwet I d-ilulen
- Ara d-ilalen
- Tin d-ilulena d-teṭṭuṛṛec
- Ay ahṛuḥu ay d-ittṣaren
- Ula d atmaten
- Ansi nekka d asawen
- Iḍarren xnubṛen
- Zztur deg-neɣ yetḥennec
- Nḥemmel dderz nettɛeggiḍ
- Netnakow am ceṭṭiḍ
- Ntettutu ansi I d-nɛedda
- Iɛerq cced uyeddid
- Nettnadi f ssmid
- Anda akken i-gzad ukerfa
- Tameslayt i ɣ-d-inǧeṛn abrid
- Ḍlan-as ssḍid
- Ula d bab-is yestehza
- Cceɣl ur yelli d ajdid
- Neggul ur nerkid
- Seg-neɣ i d-tjebbu tyita
- Aẓeṭṭa n tegmatt yebṭel
- Lemmer yezwar laɛqel
- Tili assa yefra cceɣl-is
- III
- Ẓriɣ ay aḥbib tuyseḍ
- Xas tesmuzegteḍ
- Lmendad ur t-tgiḍ ara
- Taɣzut akken tennumeḍ
- S tidi tmeggleḍ
- Tṣaḥ-ed I yat ttnefxa
- Tenfiḍ si tmurt themleḍ
- Tenwiḍ at-tḍilleḍ
- wegud n lemtahna
- Ay anda tebɣuḍ tawḍeḍ
- Ur teṭṭelliqeḍ
- I wayen akk k-yezzan tasa
- Seg wul zeddigen I tḥemmleḍ
- tfou tqedḥeḍ
- Tettcebbiḥ-ak tanafa
- Seg wul zeddigen I tḥemmleḍ
- Fella-s I tjehqeḍ
- M aa k-ttwaxeblent tirga
- Ah a la isekker
- T-taɛzizt-is i d-ifekkeṛ
- G wul-ik izad usemmiḍ
- Deg ugur tuẓiḍ
- Cekklen-k leqyud n ccfaya
- Yezzem-ik wul ɣef tin teǧǧiḍ
- Lemmer di tt-tugiḍ
- A s-nini d yir leḥmala
- Imi keč daxel tezziḍ
- Isem-is mi s-tesliḍ
- At-tnefleḍ ɣer ttberna
- Deg wussan tettektiliḍ
- G seggasen tettsenniḍ
- Am waken iɛeǧb-ak waya
- Ah a la isekker
- T-taɛzizt-is I d-ifekkeṛ
- Ẓriɣ acu I k-iḥerṣen
- D wacu I k-yesbeɛden
- Ẓer kan I txeddem lmerta
- T-tamurt nneɣ i-gexnunsen
- Tfal seg dammen
- Wa yemmut wayeḍ innejla
- Ma d nekkni s wid d-iqqimen
- A ɣ-ddeqqimen
- An-nettsennid f tmara
- Mi ɣ-ḥwaǧen a ɣ-d-ssiwlen
- Mi fuken a ɣ-ḍelqen
- Tturaren yiss-neɣ lebda
- Ah a la isekker
- T-taɛzizt-is i d-ifekker.
- D ungifibubben tabburt
- Akken i wen-teḍra
- Ma tɣilem ad ḍelqen I tsarutt
- Tesɛam nniyya
- W iɛerḍen tacriḥt n tsekkurt
- Ur iqenneɛ ara
- Ddwa-s a-ncerreg tamurt
- An-nebrez tura
- Amar assen ay atma
- At-naqel Lezzayer
- Seg uɣurru seg uɣurru seg uɣurru
- Mačči d yiwen i d-iẓedmen
- Isenta tuccar
- Ay amcum deg-neɣ yeffɣen
- Yeǧǧa-d tisigar
- Di Lezzayer tagmatt tuḍen
- Tenṭer ur ur tettnekkar
- Ssus iṛebba acciwen
- Ad yesni idurar
- Iɛeṭṭel a d-ijbu liser
- Ara tt-ifersen
- Seg uɣurru seg uɣurru seg uɣurru
- Xas yeqqed-aɣ laẓ d facal
- F ṣṣber ur nettsennid
- Skud mazal tarwa n laḥlal
- Ur s-nkennu I lqid
- Akken yebɣa izzelz uzaylal
- Ur nxellef abrid
- I g-gemmaren a tiḥemmal
- Ur neffiɣ f lǧid
- S laṣel d ṣṣfa lɛeqqal
- Ss an-nezwi Lezzayer
- Seg uɣurru seg uɣurru seg uɣurru


text:
Tizi Wezzu
Tizi Wezzu d tamnaṭṭ deg usammer acerqi n Tamurt n Izwawen. Tikwal sawalen-as medden Tamnaṭṭ n Tizi Wezzu am wakken ad xedmen tamezla ɣef tamaneɣt-is Tamdint n Tizi Wezzu.
Agbur
Asideg (timella)[beddel]
Aẓar n wawal[beddel]
Tizi Wezzu d awal id yussan deg tejeǧǧigt azezzu, anda ass agi llant kra n tuddar is yessawalen Tizi Uzezzu, d'acu tugett n imezdaɣ tmurt n leqbayel ssawalen as Tizi Wezzu. Ass-a deg lkaɣeḍ nettarutt Tizi Wezzu s te qbaylit , Tizi ouzou s tefransist.
Tarakalt[beddel]
Tizi Wezzu tezga azal n 70 km ɣef rrif n yilel agrakal (lebher) akk-d wazal n 60 km seg Bgayet; ɣef tlisa-s ad nef seg usammer Tubiret (80 km), ɣef wegmuɣ Bgayet, Bumerdas ɣef utaram.
S Tajumma n azal n 2.958 km2 tawilayet n Tizi Wezzu tella yiwet seg timnaḍin i meqren deg tmurt n yezwawen. Ahric ameqran n waman ttassen seg idurar n Ǧerǧer uqbel n ucercer-nsen ɣef wasif n Sbaɛu; llan deg-s watas n tifrawin am tefrawt n Taqṣebt (160 imelyaren n m3).
Tizi Wezzu tesɛa azal n 1.222.334 n imezdaɣ (leḥṣab n 2005) s tajumma n 2958 km²; ɣef wagi tella yiwet n temnatt yesɛan azal meqqren deg Tefriqt ugafa.
Tamdint n Tezi Wezzu d tamaneɣt n temnatt i tella; 120 000 n imezdaɣ i ɣures (tesɛa).
Timdinin timeqranin n lwilayet n Tizi Wezzu:
- 1 Temdint n Tizi Wezzu
- 2 Larebɛa n At Yiraten
- 3 Ɛin Lhemam
- 4 Iɛezzugen
- 5 Draɛ Ben Xedda
- 6 Delles
- 7 Tigzirt
Tiɣiwanin n Tizi Wezzu[beddel]
Llant 67 (seddist sa) n te ɣiwanin deg Tizi Wezzu
- At Yeḥya
- At Bu Yusef
- Aqbil
- Aṣqif n Ṭmana
- Iferḥunen
- At-Yillilten
- Imsuḥal
- Bu-Zegan
- At Ziki
- Illulen-Umalu
- At Yeǧǧer
- Iɛeẓẓugen
- Iɛekkuren
- Ifiɣa
- Friḥa
- Iɣil N Zekri
- Aẓeffun
- At Cafaɛ
- Aɣrib
- Aqerru
- Tigzirt
- Iflisen
- Mizrana
- Makuda
- Bujima
- Wagnun
- Timizar
- At Ɛisa Mimun
- Tizi Raced
- At Umalu
- Meqlaɛ
- At Xlili
- Swamaɛ
- Larbɛa N At Yiraten
- At Ɛegwaca
- Irǧen
- At Yanni
- Iɛeṭṭafen
- Ibudraren
- At Wasif
- At Bu Mahdi
- At Tudert
- Iwaḍiyen
- At-Bu-Waddu
- Agni-n-Yeɣran
- Tizi n Tlata
- At Dwala
- At Ɛisi
- Ath maḥmud
- At Zmenzer
- Mɛatqa
- Ssuq Letnin
- Draɛ Lmizan
- Ɛin Zawiya
- Friqat
- At-Yeḥya-Yusef
- Tizi Ɣennif
- Imkiren
- Draɛ Ben Xedda
- Tadmayt
- Sidi Neɛman
- Tirmitin
- Buɣni
- Assi-Yusef
- Bunuḥ
- Amecras
- Tizi Wezzu
Amezruy[beddel]
Seg taglest Tizi Wezzu tella daymen tettwazdeɣ s imaziɣen am isbeggen yisemis, imi deg tutlayt n izwawen Tizi Wezzu d asemlili i d tella, deg yiwen ufus tizi, deg wayeḍ azzu; ini n uwraɣ (ddheb)akk-d ccbaḥa i dehcen n tizi, yiwet n tama ɣef tayeḍ, tazmert agi i ixelqen ayen icebḥen Tizi Wezzu.
Ulac ayen i d-iqqimen seg umezruy atrar n Tizi Wezzu, anagar kra n lebni (usali) deg ukud n Irumaniyen. Deg ukud atrar ad nef yiwen wemkan i yesɛan kra n texxamin seg lweqt n Iturkiyen; amkan agi yefka-d talalit i wmarci n Samass (sebt) akk-d yiwet temdint (teɣremt) tamectuht, tella ar tura yiwet tiɣremt deg At Yiraten (azal n 25 km seg Tizi) i ttwabnan deg 1850 deg ukud n Taslekt Tafransist; tamdint agi tuɣal-ed teɣremt n Tizi Wezzu n tura.
Tadamsa[beddel]
Tadamsa n Tizi Wezzu tettwaḥkem s tlata n igzumen ixelqen idrimen merra n tamnaṭṭ:
Tamerrit (tourisme)[beddel]
Idurar n Djerdjer akk-d leǧwahi-nsen llan d aɣbalu n Turizm ameqran deg tamnaṭṭ n Tizi Wezzu imi yal aseggas ilulufen n lɣaci temsafren ɣur-es iwakken ad sɛedin lweqt n ustaɛfu-nsen; Taddart n Tala n yilef akk-d Tikejda d imukan i iɛejben aṭas n lɣaci deg lweqt n Skii.
Imukan n taɣedweft: Lwert Aromani: Tigzirt (Iomnium), Taqsebt (Rusupisir), Azzefun (Rosazu). Rrif n lebḥer (taftist) d ayen i ijebbden daɣen aṭas n medden di tamurt merra.
Tamguri[beddel]
Tella yiwet temguri tamectuḥt deg Tizi Wezzu lameɛna ur tesɛi ara tazmart meqqren ad teqneɛ aḥwaǧ n lɣaci ines.
Wigi d timetti meqqren deg Tizi Wezzu:
Tafellaḥt (Ager)[beddel]
Tafellaḥt (ager) mazal tella d agzum ameqran deg tudert n imezdaɣ n Tizi Wezzu am afares n zzit n uzemmur, tabexsist, tizurin atg.
Asegmi[beddel]
Tizi Wezzu d amkan anda tella yiwet tesdawit i meqqren deg tmurt, tasdawit n Lmulud at Maɛemer; 28,305 n inelmaden.
Aḥric ameqran n imezdaɣ n Tizi Wezzu ttmeslayen s Tamaziɣt (tutlayt n wegdud) akk-d tafransist (tutlayt tis snat).
Addal[beddel]
Ddabex d addal amezwaru deg tmurt n imaziɣen akken daɣen i yella deg Tizi Wezzu imi Aneɣlam n ddabex n Tizi Wezzu, Jeunesse Sportive de Kabylie neɣ JSK, d yiwen n wesrir yettwasnen deg Tefriqt merra.


text:
1
Di taddart n Bitanya, llant snat n tyestmatin, Marṭa d Meryem akk-d gma-tsent Laɛẓar;
2
Meryem, ț-țin akken i gdehnen iḍaṛṛen n Sidna Ɛisa s zzit n leɛṭeṛ terna teṣfeḍ-iten s ucebbub-is; tesɛa gma-s Laɛẓar, yehlek yenṭer.
3
Yessetma-s ceggɛent ɣer Sidna Ɛisa a s-inin : A Sidi, atan weḥbib-ik yuḍen.
4
Mi gesla Sidna Ɛisa s lexbaṛ-agi yenna : Lehlak-agi ur yeṣṣawaḍ ara ɣer lmut, lameɛna a d-yesbeggen tamanegt n Ṛebbi; yis daɣen ara d-tban tmanegt n Mmi-s n Ṛebbi.
5
Sidna Ɛisa iḥemmel aṭas Marṭa, Meryem akk-d Laɛẓar.
6
?as akken yesla s Laɛẓar yuḍen, yerna sin wussan deg wemkan-nni anda yella.
7
Dɣa yenna i inelmaden-is : Eyyaw a nuɣalet ɣer tmurt n Yahuda.
8
Nnan-as : A Sidi, mačči aṭas aya segmi țnadin wat Isṛail a k-nɣen s iblaḍen, tura tebɣiḍ aț-țuɣaleḍ ɣer dinna ?
9
Sidna Ɛisa yerra-yasen : Eɛni ur llint ara tnac n swayeɛ deg wass ? Ma ileḥḥu yiwen deg wass ur t-kkaten ara wuguren axaṭer tella tafat, yețwali abrid.
10
Lameɛna ma ileḥḥu deg iḍ ad imḍerkal axaṭer ulac tafat.
11
Mi d-yenna ayagi, yerna yenna yasen : Aḥbib-nneɣ Laɛẓar tewwi-t tnafa, ad ṛuḥeɣ a t-id-ssakiɣ.
12
?ef wayagi inelmaden-is nnan as : A Sidi, ma ț-țaguni i geṭṭes ihi a d-yekker.
13
Sidna Ɛisa yenna-d ayagi ɣef lmut n Laɛẓar, nutni nwan ɣef tguni i d-yemmeslay.
14
Dɣa yenna-yasen ɛinani : Laɛẓar yemmut,
15
yerna feṛḥeɣ ɣef ddemma-nwen imi ur lliɣ ara dinna di teswiɛt-nni, axaṭer ayagi d ayen ara yernun di liman-nwen. Eyyaw tura a nṛuḥet ɣuṛ-es.
16
?uma iwumi qqaṛen Akniw, yenna i inelmaden nniḍen : Eyyaw a neddut ula d nukkni iwakken a nemmet yid-es.
17
Mi qṛib ad yaweḍ ɣer dinna, Sidna Ɛisa yesla belli ṛebɛa wussan aya segmi i meḍlen Laɛẓar.
18
Ad ilin wazal n tlata alaf kilumitrat ger taddart n Bitanya ț-țemdint n Lquds.
19
Daymi aṭas n lɣaci i d-yusan ɣer Marṭa d Meryem a tent-ṣebbṛen ɣef lmut n gma-tsent.
20
Akken kan i tesla Marṭa belli Sidna Ɛisa iteddu-d ɣer taddart, tuzzel ɣuṛ-es a t-temmager. Ma d Meryem teqqim deg wexxam.
21
Marṭa tenna i Sidna Ɛisa : A Sidi, lemmer dagi i telliḍ, tili gma ur yemmut ara.
22
Lameɛna ẓriɣ ula ț-țura, ayen akk ara tessutreḍ i Ṛebbi a k-t-id-yeqbel.
23
Sidna Ɛisa yenna-yas : Gma-m a d-yuɣal ɣer tudert.
24
Marṭa terra-yas : ?riɣ a d-yuɣal ɣer tudert ass aneggaru, ass n ḥeggu n lmegtin.
25
Sidna Ɛisa yenna-yas : D nekk i d ḥeggu, d nekk i ț-țudert. Win ara yesɛun laman deg-i, ad yidir ɣas ma yemmut.
26
Yal amdan yeddren, yumnen yis-i, ur yețmețțat ara maḍi. Tumneḍ s wannect-agi ?
27
Marṭa tenna-yas : Umneɣ a Sidi, d kečč i d Lmasiḥ, d kečč i d Mmi-s n Ṛebbi, win akken ara d-yasen ɣer ddunit.
28
Syenna, Marṭa tṛuḥ tessawel i weltma-s Meryem tenna-yas s tuffra : Sidna Ɛisa yewweḍ-ed, yebɣa a kem-iẓer.
29
Mi tesla s lexbaṛ-agi, tekker Meryem tuzzel ɣer Sidna Ɛisa.
30
Yuɣ lḥal urɛad i d-yekcim ɣer taddart, mazal-it deg umkan-nni anda akken i t-temmuger Marṭa.
31
Wid yellan țṣebbiṛen deg-s deg wexxam, mi ț-walan tekker teffeɣ s tazzla, ḍefṛen-ț, nwan ɣer u?ekka i tṛuḥ iwakken aț-țețru ɣef gma-s.
32
Mi tewweḍ Meryem ɣer wemkan anda yella Sidna Ɛisa, akken kan i t-twala, teɣli ɣer iḍaṛṛen-is tenna : A Sidi, lemmer dagi i telliḍ tili gma ur yemmut ara.
33
Mi ț-iwala tețru nețțat d wid yellan yid-es, Sidna Ɛisa ijreḥ wul-is, tergagi tasa-s.
34
Yenna-yasen : Anda i t-tmeḍlem ? Nutni rran-as : Eyya-d aț-țwaliḍ a Sidi.
35
Dɣa Sidna Ɛisa yețru.
36
Mi t-walan yețru, nnan : Walit acḥal i t-iḥemmel!
37
Ma d kra deg-sen qqaṛen : Nețța i d-yerran iẓri i uderɣal, ur yezmir ara ad issemneɛ Laɛẓar si lmut!
38
Sidna Ɛisa tejreḥ tasa-s tikkelt tis snat. Mi wwḍen ɣer u?ekka yellan d lɣaṛ imedlen s yiwen wezṛu d ameqqran,
39
Sidna Ɛisa yenna : Kkset azṛu-yagi! Marṭa weltma-s n lmegget-nni tenna : A Sidi, ṛebɛa wussan aya segmi yețwamḍel, ad yili yebda yețriḥ!
40
Sidna Ɛisa yerra-yas : Ur am-d-nniɣ ara ma tumneḍ aț-țwaliḍ tamanegt n Ṛebbi ?
41
Kksen azṛu-nni, dɣa Sidna Ɛisa yerfed allen-is ɣer igenni yenna : Tanemmirt-ik a Baba Ṛebbi axaṭer tqebleḍ taẓallit-iw.
42
Nekkini ẓriɣ tqebbleḍ-iyi daymen, lameɛna nniɣ-ed akka ɣef ddemma n wid i yi-d-yezzin dagi iwakken ad amnen belli d kečč i yi-d-iceggɛen.
43
Imiren kan iɛeggeḍ s lǧehd yenna : A Laɛẓar, effeɣ-ed syenna!
44
Ataya lmegget-nni yeffeɣ-ed seg uẓekka, idaṛṛen-is d ifassen-is țțlen, udem-is iɣumm s lekfen. Sidna Ɛisa yenna i wid yellan dinna : Kkset-as lekfen, teǧǧem-t ad iṛuḥ!
45
Aṭas seg widak-nni i d-yeddan d Meryem umnen s Sidna Ɛisa mi walan ayen yexdem.
46
Kra deg-sen ṛuḥen ɣer ifariziyen ṣṣawḍen-asen lexbaṛ.
47
Lmuqedmin imeqqranen d ifariziyen nnejmaɛen deg wexxam n ccṛeɛ, nnan : D acu ara nexdem ? Argaz-agi yexdem aṭas n lbeṛhanat,
48
ma neǧǧa-t ad ikemmel akka, lɣaci akk ad amnen yis; a d-asen iṛumaniyen a ɣ-hudden lǧameɛ-nneɣ ț-țmurt-nneɣ.
49
Kayef yellan aseggas-nni d lmuqeddem ameqqran fell-asen,
50
yenṭeq yenna-yasen : Ur teẓrim ara belli ad yemmet axiṛ yiwen ɣef lumma wala ad yenger wegdud-nneɣ ?
51
Ayagi mačči s ɣuṛ-es i d-yekka meɛna imi i gella d lmuqeddem ameqqran aseggas-nni. Daymi i s-d-iweḥḥa Sidi Ṛebbi belli ilaq ad immet Sidna Ɛisa ɣef wegdud.
52
Mačči kan ɣef wegdud-is ara yemmet meɛna akken ad isdukkel arraw n Ṛebbi i gemzerwaɛen di ddunit meṛṛa, a ten-yejmeɛ d yiwen wegdud.
53
Ass-nni dɣa i ɛewwlen ( qesden) lmuqedmin imeqqranen ad nɣen Sidna Ɛisa.
54
Seg wass-nni, Sidna Ɛisa yejbed iman-is ɣef lɣaci. Iṛuḥ Syenna ɣer taddart n Ifṛahim i d-yezgan ț-țama unezṛuf, yesɛedda dinna kra n wussan nețța d inelmaden is.
55
Akken i d-iqeṛṛeb lɛid n Tfaska, aṭas n lɣaci i d-ițasen si mkul tamurt ɣer temdint n Lquds akken ad ssizedegen iman-nsen.
56
Lɣaci-nni țqelliben ɣef Sidna Ɛisa, țmesteqsayen deg ufrag n lǧameɛ, qqaṛen : D acu i twalam ? A d-yas ad iɛeggeḍ ?
57
Yuɣ lḥal lmuqedmin imeqqranen d ifariziyen nebhen-d nnan : Win yeẓran anda yella Ɛisa-nni, ilaq a d-yessiweḍ lexbaṛ i yiɛessasen akken a t-ṭṭfen.


text:
Aṭas n yemdanen i gzemren ad mmten d imeɣrasen ɣef tikta-nsen d tmurt-nsen. A d-nini d ayen i deg ṭṭfen, d timentilin-nsen. Mektit-d, ama d imeɣrasen n kra n tegrawliwin di ddunit, ulamwa d imeɣrasen n tmezgida seg mi d-tebda deg umezruy.
Aɣbel i d-mmugren inelmaden n Lmasiḥ, d tamentilt nni nsen yemmuten ɣef umidag. Llan umnen belli Lmasiḥ, ur d-yewwi ara leɛqel-nsen ad immet. Umnen daɣen belli d netta ara yesbedden tagelda n Ṛebbi, ad yili d agellid n wegdud n wat Isṛail. Iwakken a nefhem assaɣ yellan ger Lmasiḥ d inelmaden, amek alarmi i d-yekka wesfel n umidag nnig lefhama-nsen, d tin n yemdanen s umata, ilaq-aɣ a nessiked deg umezruy, ladɣa di tmeṭṭi n wat Isṛail, di lawan-nni i deg d-iban Lmasiḥ, iwakken a nwali amek ttxemmimen yemdanen ɣef umsellek, d ccɣel-ines.
Tudert d uselmed n Lmasiḥ d ayen i yxulfen aṭas tiẓri n at Isṛail deg ayen ayen yeɛnan Lmasiḥ. Akken tettraǧun di lweqt nni. Si temẓi-nsen, At Isṛail, ttuṛebban-d s yiwet n tmuɣli d taɣelnawt d tagrawliwt, d tikta ɣef Lmasiḥ yellan d timeslellit. Ɣilen ad yili d yiwen umalway asertay ara yidiren di trennawt s tgeldit-is, a d-issukes Iyahudiyen seg uzaglu n umenkud n Ṛṛuman. Ma d Lmasiḥ ara yenneɛtaben, ara yettumerten ɣef umidag, d ayen ur tqebbel ara leɛqliya-nsen.
Ɣer waṭas n yemdanen, udem n Lmasiḥ iqqim-d d winna kan i ɣef d-ibecceṛ nnbi Icaɛya aked lenbeyya nniḍen, di zzman nni. Yura-d, d mmi-s n Dawed ara d-yawin tarennawt d tlelli i wegdud n at Isṛail. Ad isbedd tagelda n talwit aked lḥeqq. D acu kan yuran fell-as, ad yenneɛtab, ad yettunefk d asfel. Ayen akk d-inna Lmasiḥ ɣef wayen yeɛnan lmut-is ɣef umidag, ur t-qbilen ara inelmaden-is. (Luqa 9: 22).
Iwɛer-asen i yinelmaden imezwura ad fehmen azal n wesfel n Lmasiḥ ɣef umidag. A nwali kan Buṭrus makken i t-yenker. Axaṭer ur yefhim ara, mazal i s-d-ittuweḥḥa wazal n umidag. Armi i d-yeḥya Lmasiḥ ass wis tlata, i d-iban i yinelmaden meṛṛa wazal n umidag. Neẓra belli Tira meṛṛa, lenbeyya meṛṛa mmeslayen-d ɣef wesfel n Lmasiḥ ɣef umidag ara yilin d sebba n leslak n yemdanen. D acu kan yeqqim d sser.
A d nini s liman d uweḥḥi n Tira ara nefhem azal-agi n wesfel n Lmasiḥ. A namen belli nuḥwaǧ ɣer leɛfu d ssmaḥ sɣur Yillu. Akka ara yili di tudert-nneɣ wazal n wesfel n Lmasiḥ. D ayagi i fehmen inelmaden makken i sen-d-iban Lmasiḥ yedder. Anagar ḥeggu n Lmasiḥ aked temlilit yid-s, i yessawḍen inelmaden ad amnen d akken d netta i d Lmasiḥ. Mačči kan s yimawen-nsen aked tudert-nsen i d-qerran swayagi, d acu kan, cehden-d fell-as ula s lmut-nsen. D abrid d tidet d tudert.
Pour ajouter un commentaire il faut être membre du site


text:
Archive
Saharidj à peine le projet de la polyclinique lancé
Des contraintes déjà !
16-06-2014
Après un retard de trois ans, la réalisation d’une polyclinique à Saharidj vient enfin d’être confiée à une entreprise qui prendra en charge l’ensemble du ... Lire l'article
Fket i yal wa azref-is !
16-06-2014
Ddunit s timmad-is d urar, d ahil yettwasihel war aɛiwed, d allus n lebda i yuran ɣef talsa: kker-d tanzayt ssired allen-ik akken ad twaliḍ ... Lire l'article
Aheggi nat zik i unebdu
16-06-2014
Uqbel ad d-yers uɣamac n unbdu, imdanen ttagan kra n ttawilat akken ad sɛeddin tallit-agi n weẓɣal akken iwata. Izenqan yak ad ten-t-afeḍ ttwacerwen. Tizergatin ... Lire l'article
Di lǧerra n Matoub Lounes(1)
16-06-2014
Seg wasmi ideg d-yeflali yitri Matoub Lounes deg yigenni n ccna aqbayli ur yeḥbis wawal fell-as. Udem n ccna s wacu d-yekcem annar-agi n ccna ... Lire l'article
Iderginen : Deffir tirzi n lwali, ad qelɛen lecɣal dayen ?
16-06-2014
Ddurt yezrin mi d-yerza lwali n waɣir n Bgayet imezdaɣ drus i yeḥsan taswiɛt-n ahat acku imi ass-nni ur yettak anzi aṭas i wass n ... Lire l'article
Iwaḍiyen : TameYra n tqenddurt n leqbayel
16-06-2014
Xas ulamma mechurit Yiwaḍiyen s tqenddyar n leqbayel, ladYa, ṣṣenf iwumi qqaren ‘’Tijiḥlit’’, meena d tikkelt tamezwarut ara d-tili temlilit yecban ta di temnaṭ-nni. I ... Lire l'article
A win yufan ad ɛanden akk medden ɣer tidak-a !
16-06-2014
Ass-nni n larbɛa yezrin, 04 deg Yunyu, ddukklen-d yiɣallen n lxir akken ad asen-xedmen tameɣra i yimɣaren d warrac imeɛḍar n Ladayra n Yiberbacen. Imṭebber ... Lire l'article
Ieeẓẓugen : Timlilit TagreYlant Yef usejhed n tutlayt n tmaziYt
16-06-2014
Ddurt-agi yezrin, axxam n yidles n tYiwant n Yieeẓẓugen, lwilaya n Tizi-Wezzu yesduri-d timlilit tagreYlant n tmaziYt, Yef usejhed n walYagduden, taywalt, tutlayin akked tantaliyin, ... Lire l'article
Tala Athmane : Tamkerḍit i uYerbaz
16-06-2014
Ass-nni n 07 deg yunyu 2014, teldi i tikkelt tamezwarut yiwet n temkerḍit deg uYerbaz amenzu ‘’Atmaten MOULA’’ n taddart n Tala Athmane i d-yezgan ... Lire l'article
Nna Ṛaḥma U Ɛizza, seg tatut ar tafut !
16-06-2014
Imedyazen nessen aṭaṣ deg-sen, maca timedyazin ulac aṭaṣ yettwasenen gar-asent deg tmurt n leqbayel, acku laɛwayed iqesḥen ur ǧǧint ara tameṭṭut tansefrayt ad tban ! ... Lire l'article


text:
22 Yunyu, sɣur Mouloud Younsi
Sṭif (Tamurt.info) - Xas timenɣiwt Umeẓyan tella-d di Fṛansa, tasusmi udabu Afṛansis akked teɣdemt-is yessakan-d afus amesbaṭli n Lezzayer i yewwten Feṛḥat ar tasa-s akken ad as-iṛeẓ afud yekkaten ɣef tlelli n Uɣṛef Aqbayli.
S usmekti meqqṛen i d-yettuɣal umulli n tmenɣiwt n umeɣṛas Ameẓyan, mmi-s n umeɣnas ameqṛan Feṛḥat MHENNI; ama di Tmurt n Yiqbayliyen ama di tmura tibeṛṛaniyin, xas qessiḥet tyita, Iqbayliyen ttmektin-d imɣṛasen-nsen yiwen yiwen, akken i yeqqar Umeẓyan: wid yemmuten, wid ara yernun, amennuɣ-nsen ad yeqqim i lebda.
Xas timenɣiwt Umeẓyan tella-d di Fṛansa, tasusmi udabu Afṛansis akked teɣdemt-is yessakan-d afus amesbaṭli n Lezzayer i yewwten Feṛḥat ar tasa-s akken ad as-iṛeẓ afud yekkaten ɣef tlelli n Uɣṛef Aqbayli i yettkemmilen s yifassen ilmawen amennuɣ s Unabaḍ-ines Ueḍil akked Umussu i Wefraniman.
Ameɣṛas n tlelli, d argaz i yemmut, yerna ar yizmawen imi yenṭel di taddart-is akken itt-imenna.
Mouloud Younsi i Tamurt.info
Anda i lliɣ ? Axxam > Dagi & Tura
Annoncer et faire de la publicité sur Tamurt
Service Online Tamurt : Rencontres | Emplois | Recherche | Petites-Annonces | Loisirs | Naissances, Mariages, Nécrologie | Abonnement | E-paper
Tamurt associated websites : Tamurt.tv | Kabylei.eu
Copyright 2009 - TAMURT GmbH, Sitz : München, HRB 190566 | USt-IdNr.: DE275782578


text:
Ayen yessewhamen daɣen d akken tanmehla n wanna (ttrebga) tseɣta akk tucdiwin yella-n, d ayen tamaziɣt am aken ulac-itt. Ar melmi tixidas-a n udabu amesbatli ɣef tutlayt-nneɣ tayemmat. I usmekti deg ussan-nni imenza mi ldin yiɣerbazen tibura-nsen deg ctember 2013 yezrin Tamaziɣt tečča tiyita deg taddart n Merwaḥa taɣiwant n Xerrata, imi tanmehla n wanna (ttrebya) n Bgayet tceyyeɛ yiwen n uselmad ad yessɣer deg yiwen n uɣerbaz amenzu. Dacu kan askeɛrer ɣef tmazight yebda-d sɣur lemqeddem n Falastin, deg temdint n tizi wezzu, imi yewzen tabrat i udabu i wakken inelmaden n falastin d awezɣi ad lemden neɣ ad ɣren tamaziɣt. Sɣur Iɣil wis i Tamurt.info
Arrac n uɣerbaz-a ferḥen d ayen kan acku ad ɣren s tutlat-nsen Dacu kan lferḥ-nsen ur iḍul ara imi yiwen seg at iccumar n tama-ya yugi-asen, yesḥbes aselmed n tmazight s tallelt n tenmehla n Bgayet.
Di taggara anida-ten widak i yessuturen asenṣeb n tutlayt n tmaziɣt ad ilin ɣer yidis n yinelmaden-a, neɣ d asuɣu kan... akken i as yenna Lwennas: lḥif ɣef lḥif, yal taluft tɛerḍ-ed uletma-s.
Ayen yessewhamen daɣen d akken tanmehla n wanna (ttrebga) tseɣta akk tucdiwin yella-n, d ayen tamaziɣt am aken ulac-itt.
Ar melmi tixidas-a n udabu amesbatli ɣef tutlayt-nneɣ tayemmat. I usmekti deg ussan-nni imenza mi ldin yiɣerbazen tibura-nsen deg ctember 2013 yezrin Tamaziɣt tečča tiyita deg taddart n Merwaḥa taɣiwant n Xerrata, imi tanmehla n wanna (ttrebya) n Bgayet tceyyeɛ yiwen n uselmad ad yessɣer deg yiwen n uɣerbaz amenzu.
Dacu kan askeɛrer ɣef tmazight yebda-d sɣur lemqeddem n Falastin, deg temdint n tizi wezzu, imi yewzen tabrat i udabu i wakken inelmaden n falastin d awezɣi ad lemden neɣ ad ɣren tamaziɣt.
Sɣur Iɣil wis i Tamurt.info


text: Kabyle(i) 8 Neẓra belli ccariɛa n Sidi Ṛebbi d ayen yelhan ma yella netbeɛ-iț akken ilaq, 9 meɛna ilaq daɣen a nẓer belli ccariɛa n Sidi Ṛebbi ur d-tețțunefk ara ɣef ddemma n iḥeqqiyen meɛna tețțunefk-ed ɣef ddemma n yemcumen, i wid iɛuṣan Ṛebbi, i imejhal, i imednuben akk-d wid ur nețțak ara lqima i wayen iqedsen, wid ur nețqadaṛ ara Ṛebbi, wid ineqqen imawlan-nsen akk-d iqettalen, 10 i wid yeffɣen i webrid, i wat lɛaṛ, i wid itjaṛen deg waklan akk-d i ikeddaben, i wid ur nețțaṭṭaf ara deg wawal-nsen neɣ wid yețxalafen aselmed n tideț i wen-d yețțunefken.


text: Kabyle(i) 4 Lameɛna imi i geččuṛ Sidi Ṛebbi d ṛṛeḥma, yerna leḥmala-ines ɣuṛ-nneɣ ț-țameqqrant, 5 yerra-yaɣ-d ɣer tudert akk-d Lmasiḥ, nukni yellan am wid yemmuten ɣef sebba n ddnubat-nneɣ. S ṛṛeḥma n Sidi Ṛebbi i tețwasellkem. 6 S tdukli-nneɣ akk-d Ɛisa Lmasiḥ, Sidi Ṛebbi isseḥya-ɣ-ed akk-d Lmasiḥ yerna yesɣim-aɣ yid-es deg igenwan, 7 iwakken di leqṛun i d-iteddun, a d-tban acḥal meqqṛit ṛṛeḥma-ines akk-d leḥnana-s i ɣ-d-isbeggen s Ɛisa Lmasiḥ. 8 S ṛṛeḥma n Sidi Ṛebbi kan i tețwasellkem, mi tumnem. Ayagi mačči d ayen i d-ikan s ɣuṛ-wen lameɛna ț-țukci n Sidi Ṛebbi.


text: Kabyle(i) 1 Malxisadeq-agi yella d agellid n Salem, d lmuqeddem n Sidi Ṛebbi ɛlayen. D nețța i gemmugren Sidna Ibṛahim mi d-yuɣal seg umenɣi i deg yeɣleb igelliden nniḍen, iwakken a t-ibarek. 2 I nețța i gefka Sidna Ibṛahim amur wis ɛecṛa n wayen akk i d-yerbeḥ seg umenɣi. Malxisadeq lmeɛna n yisem-is « agellid n lḥeqq », yețțusemma daɣen agellid n Salem yeɛni « agellid n lehna ». 3 Ur neẓri ara anwa i d baba-s neɣ anta i d yemma-s, ur nessin tajaddit-is, ur neẓri melmi i glul neɣ melmi i gemmut. Yella d lemtel n Mmi-s n Ṛebbi, yeqqim d lmuqeddem i dayem. 4 Walit acḥal meqqeṛ ccan n win iwumi yefka Sidna Ibṛahim leɛcuṛ seg wayen i d-yerbeḥ deg umenɣi. 5 At Lewwi yellan d lmuqedmin, țțawin leɛcuṛ ɣef wat Isṛail yellan d atmaten-nsen akken i d-tenna ccariɛa, ɣas akken ula d nutni ț-țarwa n Sidna Ibṛahim. 6 Ma d Malxisadeq ur nelli ara n at Lewwi, yewwi leɛcuṛ s ɣuṛ Sidna Ibṛahim yerna iburek-it. 7 Mbla ccekk win yețbaraken yugar win yețțubarken. 8 At Lewwi-agi yețțawin leɛcuṛ, d imdanen yețmețțaten, ma d Malxisadeq d win i ɣef d-nnant tira iqedsen : Mazal idder. 9 Nezmer ihi a d-nini belli Lewwi yețțawin leɛcuṛ ɣef wat Isṛail, yefka leɛcuṛ i Malxisadeq uqbel a d-ilal s ufus n Sidna Ibṛahim yellan si lejdud-is; 10 axaṭer asmi yemmuger Malxisadeq Sidna Ibṛahim, Lewwi urɛad d-ilul. 11 Ccɣel i xeddmen lmuqedmin n at Lewwi, d lsas n ccariɛa yețțunefken i wegdud n wat Isṛail; meɛna lemmer yennekmal ccɣel-agi, acuɣeṛ ihi ara d-yili lmuqeddem nniḍen am Malxisadeq mačči am Haṛun n at Lewwi ? 12 Ma yella ccɣel i xeddmen lmuqeddmin n at Lewwi yuɣal di rrif, ihi ula d ccariɛa aț-țuɣal di rrif. 13 Axaṭer Ssid-nneɣ, ur d-yekki ara seg wedrum n at Lewwi, meɛna yekka-d seg wedrum nniḍen. Adrum-nni ulac deg-s ula d yiwen n lmuqeddem i gqedcen deg wudekkan n iseflawen. 14 Ihi neẓra belli Ssid-nneɣ yeffeɣ ed seg wedrum n Yahuda, yerna Sidna Musa ur d-yenni ara a d-yeffeɣ lmuqeddem seg wedrum agi. 15 Yella wayen i d-ibeggnen annect agi, axaṭer yeffeɣ-ed lmuqeddem nniḍen yecban Malxisadeq. 16 Mačči d ccariɛa i t-yerran d lmuqeddem meɛna yuɣal d lmuqeddem s tezmert n tudert ur nețfaka; 17 imi yura fell-as : Kečč d lmuqeddem i dayem am Malxisadeq. 18 Lameṛ aqdim yeɛnan lmuqedmin yețwabeddel, axaṭer ixuṣṣ yerna ur yenfiɛ ara. 19 Ccariɛa n Musa ur tezmir ara a ɣ-terr d iḥeqqiyen zdat Sidi Ṛebbi, meɛna yella yiwen usirem s wayes ara nqeṛṛeb ɣuṛ-es; 20 yerna ayagi yedṛa-d s limin n Sidi Ṛebbi, mačči am at Lewwi yuɣalen d lmuqedmin mbla limin; 21 ma d Sidna Ɛisa yesbedd-it Sidi Ṛebbi s limin mi s-yenna : Sidi Ṛebbi yeggul ur yeḥnit aț-țiliḍ d lmuqeddem i dayem . 22 Ɛisa, d nețța i ɣ-iḍemnen lɛahed yifen amezwaru. 23 Aṭas seg wat Lewwi i gellan d lmuqedmin axaṭer lmut ur ten-tețțaǧa ara ad dumen di ccɣel-nsen; 24 ma d Sidna Ɛisa, d win yețdumun, ur yuḥwaǧ ara a d-yeǧǧ lxedma-s n lmuqeddem i wayeḍ. 25 Daymi i gezmer ad isellek di mkul lweqt wid akk yețqeṛṛiben ɣer Ṛebbi s yisem-is, imi nețța yedder i dayem, ideɛɛu fell-asen ɣer Sidi Ṛebbi. 26 D wagi i d lmuqeddem ameqqran i ɣ-ilaqen, d imqeddes, d azedgan, ur yesɛi ara lɛib, yemxalaf d imdanen idenben yerna ițwarfed sennig igenwan. 27 Ur yeḥwaǧ ara ad yefk iseflawen am lmuqedmin nniḍen ɣef ddnubat-is neɣ ɣef wid n wegdud, lameɛna yefka iman-is d asfel yiwet n tikkelt kan ɣef ddemma n ddnubatnneɣ. 28 Lmuqedmin imeqqranen i d tesbeddad ccariɛa, d irgazen ixuṣṣen di lǧehd, ma d win i gesbedd Sidi Ṛebbi s limin deffir ccariɛa, d Mmi-s i gessaweḍ ɣer tezmert tameqqrant i dayem.


text: Kabyle(i) 1 Uqbel lɛid n Tfaska n Izimer n leslak, Sidna Ɛisa yeẓra belli tewweḍ-ed teswiɛt i deg ara yeffeɣ si ddunit, akken ad iṛuḥ ɣer Baba-s. ?ef wannect-agi, isbeggen-ed leḥmala-ines i inelmaden-is yellan di ddunit, yerna yeǧǧa-yasen-d lmeɛna ț-țameqqrant. 2 Llan tețțen imensi n Tfaska, Cciṭan yekcem yakan deg wul n Yudas, mmi-s n Semɛun n Qeṛyut, iwelleh-it ad ixdeɛ Sidna Ɛisa, a t-yezzenz. 3 Sidna Ɛisa yeẓra belli Baba Ṛebbi yerra kullec ger ifassen-is, yeẓra s ɣuṛ Ṛebbi i d-yusa, ɣuṛ-es ara yuɣal. 4 Yekker ɣef yimensi, yekkes abeṛnus-is, yeddem-ed yiwen ubeḥnuq (ucettiḍ) yebges yis. 5 Syenna, yesmar-ed aman ɣer yiwet n tbaqit, yebda yessirid iḍaṛṛen n inelmaden-is, yesfeḍ-iten s ubeḥnuq-nni i gcudd ɣef wammas-is. 6 Mi gewweḍ ɣer Semɛun Buṭrus yenna-yas-d : A Sidi d kečč ara yi-ssirden iḍaṛṛen ? 7 Sidna Ɛisa yerra-yas : Ayen xedmeɣ akka ur t-tfehhmeḍ ara tura, ɣer zdat ara t-tfehmeḍ. 8 Buṭrus yenna-yas : Ala! D lmuḥal a yi-tessirdeḍ iḍaṛṛen-iw! Sidna Ɛisa yenna-yas : M'ur k-ssardeɣ ara iḍaṛṛen-ik ur d-yeqqim wacemma i ɣ-icerken. 9 Semɛun Buṭrus yenna-yas : Ihi ur iyi-issirid ara iḍaṛṛen kan, ssired-iyi ula d ifassen d uqeṛṛuy-iw. 10 Sidna Ɛisa yenna-yas : Win yessarden yakan d azedgan, anagar idaṛṛen-is i geḥwaǧ a ten yessired axaṭer zeddig meṛṛa. Kunwi aql-ikkun zeddigit lameɛna mačči akken ma tellam dagi. 11 Sidna Ɛisa yeẓra yakan win akken ara t-ixedɛen, daymi i genna i inelmaden-is : « kunwi ur zeddigit ara irkul. » 12 Mi sen-issared iḍaṛṛen-nsen, yerra abeṛnus-is, yuɣal ɣer wemkan is yenna-yasen : Tfehmem wayen akka i wen xedmeɣ neɣ ala ? 13 Tessawalem-iyi « a Sidi »; tesɛam lḥeqq axaṭer ț-țideț! 14 Ma yella nekk yellan d Ssid-nwen ssardeɣ-awen iḍaṛṛen-nwen, ilaq awen aț-țețțemsiridem iḍaṛṛen wway gar-awen. 15 Fkiɣ-awen-d lemtel iwakken ula d kunwi aț-țxedmem akken i wen-xedmeɣ. 16 S tideț nniɣ awen : aqeddac ur yugar ara Ssid-is, amceggeɛ ur yugar ara win i t-id iceggɛen. 17 Amarezg-nwen ma tessnem ayagi, awi-d kan a t-txedmem. 18 Mačči fell-awen meṛṛa i d-nniɣ ayagi : ssneɣ widak i xtaṛeɣ. Lameɛna ayen yuran ad yețwakemmel : « Win yeččan aɣṛum yid-i, yuɣal-iyi-d d aɛdaw.» 19 Nniɣ-awen-t-id si tura uqbel a d-yaweḍ, iwakken asm'ara d-yedṛu aț-țamnem belli nekk «d Win yellan.» 20 A wen-iniɣ tideț : win iqeblen win ara d-ceggɛeɣ d nekk i geqbel, win ara yi-qeblen yeqbel win i yi-d-iceggɛen. 21 Segmi i d-yenna annect-agi, Sidna Ɛisa yetḥeyyeṛ, dɣa yenna ɛinani : A wen-d-iniɣ s tideț, yiwen deg-wen ad iyi-ixdeɛ. 22 Inelmaden-is tḥeyyṛen, qqimen țemyex?aṛen wway gar-asen. Kull yiwen yeqqaṛ deg wul-is : ?ef anwa i d-yenna imeslayen-agi ? 23 Yiwen deg-sen, anelmad-nni i gḥemmel Sidna Ɛisa, yeqqim ɣer lmakla ɣer tama-s. 24 Semɛun Buṭrus iwehha-yas akken a t-yesteqsi ɣef wanwa i d-ițmeslay. 25 Anelmad-nni yekna ɣer Sidna Ɛisa, yenna-yas : A Sidi, ɣef wanwa deg-nneɣ i d-tmeslayeḍ ? 26 Sidna Ɛisa yerra-yas : Ad ssisneɣ ( seyyiɣ) talqimt n weɣṛum di teṛbut-agi, win iwumi ara ț-fkeɣ, d winna ara yi-ixedɛen. Sidna Ɛisa yessasen talqimt n weɣṛum, dɣa yefka-ț i Yudas mmi-s n Semɛun n Qeṛyut. 27 Akken kan i geṭṭef Yudas talqimt-nni, Cciṭan yekcem ul-is. Sidna Ɛisa yenna-yas : Ayen ara txedmeḍ ɣiwel xdem-it! 28 Ger wid yellan yid-es, yiwen ur yefhim acuɣeṛ i s-yenna ayagi. 29 Imi d Yudas i gțsewwiqen fell-asen, kra seg inelmaden nwan iwekkel-it akken a d-iqḍu i lɛid neɣ ad iseddeq i igellilen. 30 Akken kan i geṭṭef talqimt-nni, Yudas yeffeɣ seg wexxam; yuɣ lḥal yeɣli-d yiḍ. 31 Mi geffeɣ Yudas, Sidna Ɛisa yenna : Tura ara d-tban tmanegt n Mmi-s n bunadem, yis ara yețwaɛuzz Ṛebbi. 32 Imi yis ara yețwaɛuzz, Ṛebbi daɣen ad iɛuzz Mmi-s n bunadem yerna qṛib a d-yedṛu. 33 Ay arrac ɛzizen, aql-i mazal-iyi gar-awen meɛna ur țɛeṭṭileɣ ara. Aț-țnadim fell-i, atan ayen i nniɣ i lɣaci tura a wen-t-id-iniɣ daɣen i kunwi : «Ur tezmirem ara aț țeddum ɣer wanda ara ṛuḥeɣ »! 34 A wen-d-fkeɣ yiwen n lameṛ d ajdid : « myeḥmalet wway gar awen. Akken i kkun-ḥemmleɣ, myeḥmalet wway gar-awen.» 35 Ma temyeḥmalem wway gar awen, lɣaci meṛṛa a kkun-ɛeqlen belli d inelmaden-iw i tellam. 36 Semɛun Buṭrus yesteqsa-t yenna-yas : A Sidi, ɣer wanda ara tṛuḥeḍ ? Sidna Ɛisa yenna-yas : Anda ara ṛuḥeɣ ur tezmireḍ ara aț-țedduḍ tura, lameɛna ɣer zdat a yi-d-tebɛeḍ. 37 Buṭrus yenna-yas : A Sidi, acuɣeṛ ur zmireɣ ara ad dduɣ tura ? Aql-iyi wejdeɣ ad sebbleɣ iman-iw fell-ak. 38 Sidna Ɛisa yerra-yas : Tqebleḍ aț-țsebbleḍ iman-ik fell-i ? Tideț a k-iniɣ : uqbel ad iskkuɛ uyaziḍ a yi-tnekkṛeḍ tlata iberdan.


text: Kabyle(i) 16 Ay atmaten, ilaq a d-yedṛu wayen i d-yenna Ṛṛuḥ iqedsen si zik seg yimi n Sidna Dawed, ɣef wayen yeɛnan Yudas i d-yezwaren zdat n wid i geṭṭfen Sidna Ɛisa. 17 Yudas-agi yella d yiwen seg neɣ, yerna ițekki di leqdic-nneɣ ɣef Sidi Ṛebbi. 18 Argaz-agi yuɣ akal s yedrimen-nni n lexdeɛ, yuɣal yeɣli ɣef wudem, ifelleq uɛebbuḍ-is, mmaren-d akk ijuɣdan-is. 19 Imezdaɣ n temdint n Lquds slan akk s wannect-agi, daymi i semman i wemkan-nni s tmeslayt-nsen : Ḥaqel damma, yeɛni iger n idammen. 20 Am akken yura di tektabt n Sabur : Axxam-is ad yexlu, ur t-izeddeɣ yiwen. Yura daɣen : Wayeḍ ad yeṭṭef amkan-is. 21 Ilaq-aɣ ihi a d-nextiṛ yiwen seg wid yellan yid-nneɣ mi nțeddu d Sidna Ɛisa di mkul amkan, 22 seg wasmi i t-isseɣḍes Yeḥya aɣeṭṭas armi d ass i deg yețwarfed ɣer igenni; iwakken ad yili am nukkni d inigi n ḥeggu-ines. 23 Sbedden-d sin yergazen : Yusef yețțusemman Barsaba iwumi qqaṛen daɣen « Aḥeqqi » akk-d Matyas. 24 Dɛan ɣer Sidi Ṛebbi s imeslayen agi : A Sidi Ṛebbi, kečč yesnen ulawen n yemdanen meṛṛa, sbeggen aɣ-ed anwa deg-sen i gwulmen 25 iwakken ad iṭṭef amkan di lecɣal n ṛṛusul i ɣef yeṭṭaxeṛ Yudas, imi nețța iṛuḥ ɣer wemkan i s-ilaqen. 26 Gren tasɣaṛt, tṣaḥ-ed i Matyas; dɣa rnan-t-id ɣer ḥdac-nni n ṛṛusul.


text:
Aḥric ameqran n imusnawen umezruy, n yemura, si yal lawan, d wid n zik neɣ d wid n wass-a, dduklen di tikta iwakken a d-inin amek i d-tuɣ aẓar teflest tamasiḥit n ddunit meṛṛa, ladɣa tin n Utaram, si zzeriɛa n Tmazɣa. Tamasiḥit n Utaram alaṭini tlul-d si Tmazɣa.
Tebda-d tikli n tmezgida s tnagit n inelmaden imezwura. Ḥekkun-d ɣef wayen walan d wayen slan.
Deg uḍris-agi amaynut a nessiked ɣer wazal sɛan “Yemɣaren” n tmezgida di tikli n wass-a.
Tikta ara d-nawi tikelt-agi deg umezruy, d tiɣri i “Yemɣaren n Tmezgida”.